qundao/data-zh-poetry huggingface dataset:
康长素六旬寿诗·其一
作者：沈曾植
朝代：清
体裁：七言律诗

樱笋厨开囿杏新，知常复命此元辰。破除二万一千日，政尔黄农虞夏身。浩浩春光过上巳，堂堂宙合见天民。筵前致语烦勾队，更舞南阳乐一巡。
康长素六旬寿诗·其二
作者：沈曾植
朝代：清
体裁：七言律诗

早向公车识岁星，万波还道一波生。人言奇出苏黄外，天假年为郑楚行。光景君当苍帝使，孑遗我已白须兄。春秋据乱今何作，起为新周致太平。
庸庵以诗扇见诒和韵
作者：沈曾植
朝代：清
体裁：七言律诗

海云不放客怀宽，吹剑聊同一吷叹。琐缀见闻遗史料，阳秋人物喟才难。诗留闽峤题天复，志续夷坚说大安。何似清郎同直日，东文案里簿书观。
廉家荆浩画松峦山水障子樊山作长歌余亦继和
作者：沈曾植
朝代：清

画中看画画非画，高堂飒沓风云开。九百年前冥漠人，鸦叉招得精魂来。建标峰如巨灵擘，直干松自秦时栽。天绅大瀑透空下，彼岂胸臆填风雷。磥磥磕磕崒中怒，耳鸣恍忽惊涛催。悬知松根攫危石，石下定有龙湫洄。满盈之动岂无日，骊珠夜窃何为哉。荆浩北人山北性，清秀不与王维侪。亦掀思训拨昭道，忍将金碧污巅崖。纯全山水大冬气，闭隐道与希夷偕。汹汹五季人相食，厉有怜王僧话灰。战尘飞不到萧寺，吴笔项墨随涂揩。真形太行接恒岳，冥寄桃源及天台。风云所通径路绝，若有人兮宅崔嵬。固知图画意未尽，上方气已通蓬莱。十年江湖困卑湿，董生平远非余怀。长安岂知日同远，岱宗政恐山其颓。乾坤干戈身老病，青鞋布袜行靡阶。投林甘寝幻思梦，梦身化作松根苔。
廉家荆浩画松峦山水障子樊山作长歌余亦继和
作者：沈曾植
朝代：清
体裁：古风

画中看画画非画，高堂飒沓风云开。九百年前冥漠人，鸦叉招得精魂来。建标峰如巨灵擘，直干松自秦时栽。天绅大瀑透空下，彼岂胸臆填风雷。磥磥磕磕崒中怒，耳鸣恍忽惊涛催。悬知松根攫危石，石下定有龙湫洄。满盈之动岂无日，骊珠夜窃何为哉。荆浩北人山北性，清秀不与王维侪。亦掀思训拨昭道，忍将金碧污巅崖。纯全山水大冬气，闭隐道与希夷偕。汹汹五季人相食，厉有怜王僧话灰。战尘飞不到萧寺，吴笔项墨随涂揩。真形太行接恒岳，冥寄桃源及天台。风云所通径路绝，若有人兮宅崔嵬。固知图画意未尽，上方气已通蓬莱。十年江湖困卑湿，董生平远非余怀。长安岂知日同远，岱宗正恐山其颓。乾坤干戈身老病，青鞋布袜行靡阶。投床甘寝幻思梦，梦身化作松根苔。
弇山偶写近状诗云文章薄识才难尽儿女粗安愿未偿甚欲闭关抽二藏天宫净土总茫茫此未见昙阳以前语大理寺卿解任时作也近数于宋元画卷见公书戏和此章
作者：沈曾植
朝代：清
体裁：七言律诗

神武归来恰杖乡，抽簪我志比公强。谁令闽峤携家住，得似祇林化日长。腕鬼目神差窃比，天宫净土了无偿。文章晚识才先尽，补特伽罗更渺茫。
彊村六十寿诗
作者：沈曾植
朝代：清
体裁：五言律诗

天地邈无际，斯人劳远行。聊为斗酒祝，如纪客邮程。晚岁耽词隐，秋怀忆玉京。荆驼随梦尽，还见蓟先生。
归沪初秋偶作·其一
作者：沈曾植
朝代：清
体裁：五言律诗

暵后暑犹在，露晞寒未斟。支离舒病骨，萧槭动羁禽。十世知何蚤，三端痛已深。徘徊下夜漏，寥落望横参。
归沪初秋偶作·其二
作者：沈曾植
朝代：清
体裁：五言律诗

近局招邀数，篮舆俛仰宽。微生随饮啄，杜德入渊潘。水作沧浪濯，音成自在观。林风休造次，吹上鹿皮冠。
归里作·其一
作者：沈曾植
朝代：清
体裁：七言律诗

端平桥外归来路，嘉会都中雒诵孙。卜筑并无三亩宅，经营空说万家村。啼莺春过柳飞絮，放鸭波柔船到门。却向故园为寄客，长怀旧德对荒墩。
归里作·其三
作者：沈曾植
朝代：清
体裁：七言律诗

田更馌妇欢趋视，桑市蚕期讯有无。五十年前传旧话，二千里外悯征途。邱陵自出行焉适，魂魄相依不待呼。识字耕田都愺恅，云山何处著潜夫。
归里作·其二
作者：沈曾植
朝代：清
体裁：七言律诗

急雨潇潇万树风，宦游还去别幽宫。馀生怆戚人间世，疾痛长号罪衅躬。忧色下堂兢自饬，褊心誓墓愿难充。清明寒食年年在，永愧溪南袯襫翁。
归里作·其五
作者：沈曾植
朝代：清
体裁：七言律诗

吴侯须鬓极苍古，故是循良传里人。乔木风烟世臣泽，回波鹰隼墨池春。遽为远别阙燕语，为作佳书湔扇尘。陵阪自尊朝市贱，剧怜同愿不同伸。
归里作·其四
作者：沈曾植
朝代：清
体裁：七言律诗

石径銵然曳杖来，媻姗宗老可人哉。三年难得四度见，一别那堪百事哀。生理径须忘太上，幻身犹足斗奇侅。阿婆莫忘临岐祝，东抹西涂更一回。
彭尺木极乐世界庄严图甘翰臣藏 其一 功德池流
作者：沈曾植
朝代：清
体裁：偈颂

定水渊渊处，西行第一程。怪来功德相，无愿亦圆成。
彭尺木极乐世界庄严图甘翰臣藏 其七 宝池澡浴
作者：沈曾植
朝代：清
体裁：偈颂

持较舞雩客，春风兴孰多。该因还彻果，饮水自知么。
彭尺木极乐世界庄严图甘翰臣藏 其三 三圣接引
作者：沈曾植
朝代：清
体裁：偈颂

白毫光万丈，摄尔意生身。自力全他力，针磁不隔尘。
彭尺木极乐世界庄严图甘翰臣藏 其九 实地经行
作者：沈曾植
朝代：清
体裁：偈颂

金绳汝家珍，清泰汝国土。招招鸾大师，导汝易行路。
彭尺木极乐世界庄严图甘翰臣藏 其二 九品往生
作者：沈曾植
朝代：清
体裁：偈颂

即身能作佛，无往亦无来。念念常相应，莲花一眴开。
彭尺木极乐世界庄严图甘翰臣藏 其五 七重行树
作者：沈曾植
朝代：清
体裁：偈颂

闻说春浮树，今朝荫暍来。枝枝还叶叶，都是普贤栽。
彭尺木极乐世界庄严图甘翰臣藏 其八 声闻进修
作者：沈曾植
朝代：清
体裁：偈颂

四河同入海，五教不曾分。一味香光沁，华严自在云。
彭尺木极乐世界庄严图甘翰臣藏 其六 七重栏楯
作者：沈曾植
朝代：清
体裁：偈颂

栏楯离娄处，徘徊若有人。念情如母子，万一得相亲。
彭尺木极乐世界庄严图甘翰臣藏 其十 天花布地
作者：沈曾植
朝代：清
体裁：偈颂

面面开天眼，飞飞尽妙华。有时寻种子，好在阿黎耶。
彭尺木极乐世界庄严图甘翰臣藏 其十一 天乐鸣空
作者：沈曾植
朝代：清
体裁：偈颂

阿字希声始，文殊问老聃。天然钟吕具，不用耳根参。
彭尺木极乐世界庄严图甘翰臣藏 其十三 众鸟说法
作者：沈曾植
朝代：清
体裁：偈颂

乐意相关极，知音弄晓吭。向来瞻礼密，孔雀大明王。
彭尺木极乐世界庄严图甘翰臣藏 其十二 上善会同
作者：沈曾植
朝代：清
体裁：偈颂

白衣升上辅，贫子驾牛车。祇是庐山面，莲花认得渠。
彭尺木极乐世界庄严图甘翰臣藏 其十五 无尽楼台
作者：沈曾植
朝代：清
体裁：偈颂

入流无所去，宝所甚分明。四曼随宜具，阇黎作么生。
彭尺木极乐世界庄严图甘翰臣藏 其十六 无边海会
作者：沈曾植
朝代：清
体裁：偈颂

龙华长不散，一往意如何。直上光明殿，应无使者呵。
彭尺木极乐世界庄严图甘翰臣藏 其十四 十方往供
作者：沈曾植
朝代：清
体裁：偈颂

十方齐摄受，非自也非他。过午何须虑，时机总不差。
彭尺木极乐世界庄严图甘翰臣藏 其四 琉璃宝地
作者：沈曾植
朝代：清
体裁：偈颂

地相随观相，琉璃浅碧中。坚牢神却步，粉碎此虚空。
徐临江属题荆江□□□□图·其一
作者：沈曾植
朝代：清
体裁：七言绝句

江上芊芊春草生，江皋祠宇晚花明。使君千骑东方去，尚有神弦说感情。
徐临江属题荆江□□□□图·其三
作者：沈曾植
朝代：清
体裁：七言绝句

我亦江干旧钓徒，朅来坐啸到洪都。莱衣零落难重省，七载人间白发孤。
徐临江属题荆江□□□□图·其二
作者：沈曾植
朝代：清
体裁：七言绝句

渐渐麦秀生哺雉，湛湛长江大上鱼。馀事湖山成掌故，画图吟赏尽纡徐。
徐班老挽诗·其一
作者：沈曾植
朝代：清
体裁：七言律诗

送君昨日话檐阿，岂料飞来薤露歌。魑魅喜人浑不择，神仙堕劫复如何。卅年耐久交期尽，七秩齐眉命者那。从此西湖风月冷，水仙祠畔忍重过。
徐班老挽诗·其二
作者：沈曾植
朝代：清
体裁：七言律诗

忽然黄气发虬髯，不酒朱颜亦焕然。行去岂知逢鬼伯，归来还望托神弦。倾河一恸输清泪，捉月千秋继醉仙。妄想海山栖寂处，两旗翼翼迓侯船。
徐积馀出余乙巳年摄影索题
作者：沈曾植
朝代：清
体裁：七言律诗

似曾相识是何年，幻火轮中万转旋。梵志宁知前日我，阳休或是古时贤。影咨罔两应无对，化等虫沙已渺然。寄附钱王金塔畔，他生有愿作那先。
徐积馀观察重绘定林访碑图属题·其一
作者：沈曾植
朝代：清
体裁：七言绝句

人海茫茫复几年，忍从文字话前缘。画师解补青山角，不补娲皇缺处天。
徐积馀观察重绘定林访碑图属题·其二
作者：沈曾植
朝代：清
体裁：七言绝句

当时已是忧成痗，后世应无字可寻。握手开皇前劫客，衔碑不语是何心。
徐随庵读碑图
作者：沈曾植
朝代：清
体裁：五言律诗

秋馆读碑图，秋心静自如。尚方真子镜，骑省当家书。仙思籀王母，兵家感将渠。随庵随石墨，随相寄山居。
得友书却寄·其一
作者：沈曾植
朝代：清
体裁：七言律诗

章江秋别杳何年，径入花林作地仙。天地为炉沙界火，春城如梦谷风颠。门逢通德人知避，诗有王风世未传。魏晋向来同一瞬，道人安隐北窗眠。
得友书却寄·其二
作者：沈曾植
朝代：清
体裁：七言律诗

故吏庄书庾氏帖，山中敬问隐居安。书来自记周正月，墨妙珍藏郑长官。丈室称经閒示疾，尺题远道祝加餐。太虚明月常相见，依旧清香燕寝观。
得安小峰侍御书却寄
作者：沈曾植
朝代：清
体裁：七言律诗

万里居然謦欬通，报章分付小心风。中兴王命论班叔，河右功名属窦融。早见直声驰海内，定知长策在隆中。相期强饭重相见，检点题名雁塔东。
忆旧游·辛丑除夕，溯江至十二圩大兄官舍度岁
作者：沈曾植
朝代：清
体裁：词

尽冻云拂帽，霁雪湔衣，鼓枻重来。潮出扶桑下，送行人西上，遮莫东回。津头关吏借问，前度客繻开。甚三宿天留，一行月厌，鸥鹭休猜。东轩传鹊喜，道人随佳节，春动深杯。南北东西路，暂白头兄弟，笑索官梅。风轮浩荡吹我，马骨蓟丘台。报江上青山，好留颜色归梦催。
忆旧游·辛丑除夕，溯江至十二圩大兄官舍度岁
作者：沈曾植
朝代：清

尽冻云拂帽，霁雪湔衣，鼓枻重来。潮出扶桑下，送行人西上，遮莫东回。津头关吏借问，前度客繻开。甚三宿天留，一行月厌，鸥鹭休猜。东轩传鹊喜，道人随佳节，春动深杯。南北东西路，暂白头兄弟，笑索官梅。风轮浩荡，吹我马骨蓟丘台。报江上青山，好留颜色归梦催。
忆茶花
作者：沈曾植
朝代：清
体裁：七言律诗

扬子江南数雨期，冬朝第二快晴时。遥知玉茗舒新蕊，直要琼华为正辞。湖峤行中初识眼，文城赋里岁寒思。春晖楼阁休回首，荡荡江湖鼓角悲。
忧来
作者：沈曾植
朝代：清
体裁：七言律诗

法曼荼罗荐瓣香，敢从火电觊清凉。忧来草木兵能斗，算尽恒沙劫正长。报国曾无不龟手，济生更乞指迷方。新衫白服虚空愿，甘露何缘一滴尝。
念奴娇·双花王阁赋牡丹
作者：沈曾植
朝代：清
体裁：词

东风无赖，向妙明空里，色尘吹聚。瞥尔摩醯无相眼，还为花光一觑。午韵阑初，露香亭晚，玉佩罗裙舞。樊南老矣，更无彩笔新句。尽教芍药扶轮，海棠授印，京洛风流具。小妹东家窥宋久，催唤蕊珠同住。緤印香严，袜尘波细，离合神光处。斜阳导引，海西又作霞妩。
念奴娇·曹秋岳竹垞图，今藏王息存处，出以索题，追和元韵
作者：沈曾植
朝代：清
体裁：词

华阳旧馆，记清明上冢，网船归泊。港尾溪头寻踏去，象设孙枝长托。白槿编篱，青松偃盖，想像归田乐。百弓量到，谁家邻比篱落。何时墙角楼成，水湾门近，醧舫宾重酌。添个玉堂宣唤影，深护层轩修幕。诗派编图，瓣香呈佛，潜采光丘壑。紫薇老矣，飘零长遁江角。
怀云门秦中
作者：沈曾植
朝代：清
体裁：七言律诗

紫气葱葱望入关，逸情云鹤邈难攀。金人侧掌山川见，玉女窥窗窈窕看。北乡路随阳雁远，南条山作卧龙蟠。灞桥风雪荒寒甚，未称骚情九畹兰。
怀叔言
作者：沈曾植
朝代：清
体裁：七言律诗

北风弸彋撼户响，想见先生履屧宜。可无至言镇雅俗，觊有异书开见知。万里经行仙骨瘦，九邱读编国闻师。江南重睹昭谏宅，定是海棠香入诗。
怀宽仲
作者：沈曾植
朝代：清
体裁：七言绝句

小姑拥髻画眉黛，五老危冠朝太霞。着个浮家老诗伯，可无佳句送年华。
怀罗叔言
作者：沈曾植
朝代：清
体裁：七言律诗

罗君章有唐年雪，挥手能疗天下饥。不醉吾宁失殷日，忘言相对谒陈餥。堂堂去日嫌身在，尾尾长烟送客归。可使徒歌无反和，相望心事结烟霏。
怀道希
作者：沈曾植
朝代：清
体裁：五言律诗

化石终焉补，衔碑未有期。鱼羊忧世日，魑魅喜人时。独鹤归何向，踦轮转可知。涂穷言语尽，槁项老奚辞。
思仙会·中秋后三日天桥望月
作者：沈曾植
朝代：清

团圞小时月。还向圆时缺。圆缺频番，谁道心情都别。常娥不老，百面随行迹。淮山去，越山来，夜山碧。银桥不度，想像霓裳阕。遥夜西风，揽得桂华盈襭。蟾蜍睥睨，谬向吴刚说。休莫莫，莫休休，漏声彻。
思仙会·中秋后三日天桥望月
作者：沈曾植
朝代：清
体裁：词

团圞小时月，还向圆时缺。圆缺频番，谁道心情都别。常娥不老，百面随行迹。淮山去，越山来，夜山碧。银桥不度，想像霓裳阕。遥夜西风，揽得桂华盈襭。蟾蜍睥睨，谬向吴刚说。休莫莫，莫休休，漏声彻。
恒斋绘萧寺话别图题诗·其一
作者：沈曾植
朝代：清
体裁：古风

煜煜晓星明，湝湝北风凉。仆夫命驾行，我马非玄黄。夕秣玉山禾，朝跻白水阳。将与若士期，旋轸寒门乡。曜灵烛九州，登高览八荒。玄云昼曀郁，积雪何茫茫。涕泣妇人为，贤劳志士常。远游匪所难，远别匪所伤。去去谁复言，倾襟尽壶觞。
恒斋绘萧寺话别图题诗·其二
作者：沈曾植
朝代：清
体裁：古风

兰若松栝深，肇初自金代。当时王赵徒，吟啸此焉在。江水射蛟雄，武元威未沬。嗟哉却月营，事以胡沙坏。览古凛馀悲，言离发深慨。苍茫来轸道，震荡疑龙会。猿鹤谁相顾，沟壑余兹待。夫子崇明业，扬威行绝塞。庶保七尺躯，重觌天衢泰。
息尘观察招集都益处消寒并为少石方伯子勤太守补祝
作者：沈曾植
朝代：清
体裁：七言律诗

烛镜交光花着枝，馀翁随分寄馀思。天开霁景忺人日，客有疑年祝酒卮。春远林亭将入画，日长仙客厌观棋。归来款识摹奇字，从古蕲糜蔑�辞。
息尘观察招集都益处消寒并为少石方伯子勤太守补祝
作者：沈曾植
朝代：清
体裁：七言律诗

烛镜交光花着枝，馀翁随分寄馀思。天开霁景忺人日，客有疑年祝酒卮。春远林亭将入画，日长仙客厌观棋。归来款识摹奇字，从古蕲糜蔑𤯍辞。
恽晋叔观察见示长篇赋答
作者：沈曾植
朝代：清
体裁：七言律诗

排比铺张大笔濡，郑公变雅感何如。童谣反复双黄鹄，诗史乾坤一腐儒。顾陆家门多义故，封胡群从擅才谞。临江白羽宁无寄，太息纷纷米贼愚。
悼朱肯甫阁学
作者：沈曾植
朝代：清
体裁：七言律诗

馀论曾蒙国士知，雅才深仰学人师。地寒黯黮迟修敬，岁晚从容断后期。北海颇闻思识面，荆州曾未得扬眉。衡门此日成私恸，祭酒无从请奠卮。
惜琼花·忆梅，用子野韵
作者：沈曾植
朝代：清
体裁：词

湖月白，溪水碧。送玉人归去，香冷瑶席。一声长笛春无色。翠羽啁啾，露梦星夕。暗招魂，蛟脊窄。怕濛濛倩影，画师窥得。残山剩水荒寒极。一盏寒泉，竹外长忆。
懊侬曲·其一
作者：沈曾植
朝代：清
体裁：古风

尺布亦可缝，斗粟亦可舂。侬是无米炊，丈人未从容。
懊侬曲·其三
作者：沈曾植
朝代：清
体裁：古风

勿笑五杂组，侬是三眠蚕。新丝行且尽，郎衣冬不堪。
懊侬曲·其二
作者：沈曾植
朝代：清
体裁：古风

东云故是鳞，西云故非爪。莫作天龙身，终生居热恼。
懊侬曲·其五
作者：沈曾植
朝代：清
体裁：古风

桐根参差生，桐心坚且苦。夜夜听西风，艰难我与汝。
懊侬曲·其四
作者：沈曾植
朝代：清
体裁：古风

可怜九张机，及此一絇丝。非侬强和合，惨见争梨时。
戊午五日
作者：沈曾植
朝代：清
体裁：古风

五月五日日午时，今年戊午还相宜。赤熛怒帝全王相，大燄肩佛相扶持。榴花一枝赠安石，蒲剑三尺抽中馗。野人满酌雄黄酒，不恨南风解愠迟。
戊午正月廿日重集海日楼观灵武卷去岁诗句题名于后涛园赋诗愔仲病山继之余又继和
作者：沈曾植
朝代：清
体裁：古风

仙人世称都散汉，海客居犹方便土。偶然近局惬招邀，有客三三还五五。周黎身相皆猿鹤，鲁士从容或龙虎。酒阑重按至德图，帝出谁曾见民侮。朔方健儿愚卒耳，令公帅之大尊主。单于闻风服圣德，马万兵千从翼扈。由来大号涣朝廷，若辟天门开地户。日月出矣爝火熄，谁许晋荀预知鲁。言妖纷犹滋蔓草，正义申当涂毒鼓。无边春色来天地，傥为蒸人煦悲苦。去年说梦幻荆凡，今日笺天祝申甫。题名对客不颓唐，白日当心长卓午。
戎索
作者：沈曾植
朝代：清
体裁：五言律诗

戎索疆何急，周馀子孰详。马肝骄旦望，驴背溷刘张。海气兵占白，爻词野血黄。何由纠总总，未免怨苍苍。
戏答潜庐居士结网
作者：沈曾植
朝代：清
体裁：七言绝句

绝倒江干老钓师，长年结网费心思。截流正有千金药，尔雅愁君读熟时。
戚氏 其一 月夜瞻园小集归，樊山有词，依韵和之
作者：沈曾植
朝代：清

月华清。隙光琐碎上轩棂。潭影窥人，林风解带，夜三更。苕亭。古台城。残山剩水忒分明。衣冠六代如梦，梦中说梦到无生。青帘白舫，黄花乌帽，偏怜重九嘉名。有风流词伯，载酒萧寺，邂逅招迎。倦旅怊怅秋声。传觞催钵，病眼怯鸥盟。谁分与谱翻大曲，笔驶长鲸。药瓯擎。攲枕秋漏丁丁。华胥梦到瑶京。故心现在，故意苍凉，故人共醉承平。白发惭明镜，鬖髿老柳，摇落江汀。输尔朱颜玉骨，使君来，仙吏管蓬瀛。为遣吴刚修月，长房缩地，楼阁华严靓。放善才五十三参请。长相伴，汉上题评。憺西风，乔木峥嵘。惜秋华，小赋未能成。作江山主，年年岁岁，越客扬舲。
戚氏 其一 月夜瞻园小集归，樊山有词，依韵和之
作者：沈曾植
朝代：清

月华清。隙光琐碎上轩棂。潭影窥人，林风解带，夜三更。苕亭。古台城。残山剩水忒分明。衣冠六代如梦，梦中说梦到无生。青帘白舫，黄花乌帽，偏怜重九嘉名。有风流词伯，载酒萧寺，邂逅招迎。白发惭明镜，鬖髿老柳，摇落江汀。输尔朱颜玉骨，使君来，仙吏管蓬瀛。为遣吴刚修月，长房缩地，楼阁华严靓。放善才五十三参请。长相伴，汉上题评。憺西风，乔木峥嵘。惜秋华，小赋未能成。作江山主，年年岁岁，越客扬舲。
戚氏 樊山招集鸡鸣寺，感寒未赴。越日复送一章，邀与彊村同和 其二
作者：沈曾植
朝代：清

桂花秋。仙人散诞狎沙鸥。楚客登临，淮山偃蹇，古今愁。凝眸。骋吴邮。伯劳乌桕问西洲。旧时淮水明月，还照法曲领遨头。世界沙聚，楼台电幻，空华病眼悠悠。正长筵劝醉，长笺写意，长卷抒忧。居然洛下风流。山阴故事，拟问宅图丘。长相保、衣冠入蜀，宾客依刘。客何求。朱雀航前八驺。青溪口外扁舟。水天閒话，说与人閒，有情痴也茶瓯。四百南朝寺，纷烟雨里，山翠青浮。欲问志公遗迹，携懒残，残枝话山楼。祝黄花长久，白头长寿，岁岁赊重九。更江山管领人如旧。一年来，一度句留。病维摩，杖策寻幽。逃禅词，蔬笋得除不。输君此日，金添印锁，玉按琴钩。
戚氏·月夜瞻园小集归，樊山有词，依韵和之
作者：沈曾植
朝代：清
体裁：词

月华清。隙光琐碎上轩棂。潭影窥人，林风解带，夜三更。苕亭。古台城。残山剩水忒分明。衣冠六代如梦，梦中说梦到无生。青帘白舫，黄花乌帽，偏怜重九嘉名。有风流词伯，载酒萧寺，邂逅招迎。倦旅怊怅秋声。传觞催钵，病眼怯鸥盟。谁分与、谱翻大曲，笔驶长鲸。药瓯擎。攲枕秋漏丁丁。华胥梦到瑶京。故心现在，故意苍凉，故人共醉承平。白发惭明镜，鬖髿老柳，摇落江汀。输尔朱颜玉骨，使君来、仙吏管蓬瀛。为遣吴刚修月，长房缩地，楼阁华严靓。放善才五十三参请。长相伴，汉上题评。憺西风，乔木峥嵘。惜秋华，小赋末能成。作江山主，年年岁岁，越客扬舲。
戚氏·月夜瞻园小集归，樊山有词，依韵和之
作者：沈曾植
朝代：清

月华清。隙光琐碎上轩棂。潭影窥人，林风解带，夜三更。苕亭。古台城。残山剩水忒分明。衣冠六代如梦，梦中说梦到无生。青帘白舫，黄花乌帽，偏怜重九嘉名。有风流词伯，载酒萧寺，邂逅招迎。倦旅怊怅秋声。传觞催钵，病眼怯鸥盟。谁分与谱翻大曲，笔驶长鲸。药瓯擎。攲枕秋漏丁丁。华胥梦到瑶京。故心现在，故意苍凉，故人共醉承平。白发惭明镜，鬖髿老柳，摇落江汀。输尔朱颜玉骨，使君来，仙吏管蓬瀛。为遣吴刚修月，长房缩地，楼阁华严靓。放善才五十三参请。长相伴，汉上题评。憺西风，乔木峥嵘。惜秋华，小赋未能成。作江山主，年年岁岁，越客扬舲。桂花秋。仙人散诞狎沙鸥。楚客登临，淮山偃蹇，古今愁。凝眸。骋吴邮。伯劳乌桕问西洲。旧时淮水明月，还照法曲领遨头。世界沙聚，楼台电幻，空华病眼悠悠。正长筵劝醉，长笺写意，长卷抒忧。居然洛下风流。山阴故事，拟问宅图丘。长相保、衣冠入蜀，宾客依刘。客何求。朱雀航前八驺。青溪口外扁舟。水天閒话，说与人閒，有情痴也茶瓯。四百南朝寺，纷烟雨里，山翠青浮。欲问志公遗迹，携懒残，残枝话山楼。祝黄花长久，白头长寿，岁岁赊重九。更江山管领人如旧。一年来，一度句留。病维摩，杖策寻幽。逃禅词，蔬笋得除不。输君此日，金添印锁，玉按琴钩。
戚氏·樊山招集鸡鸣寺，感寒未赴，越日复送一章，邀与彊村同和
作者：沈曾植
朝代：清
体裁：词

桂花秋。仙人散诞狎沙鸥。楚客登临，淮山偃蹇，古今愁。凝眸。骋吴邮。伯劳乌桕问西洲。旧时淮水明月，还照法曲领遨头。世界沙聚，楼台电幻，空华病眼悠悠。正长筵劝醉，长笺写意，长卷抒忧。居然洛下风流。山阴故事，拟问宅图丘。长相保，衣冠入蜀，宾客依刘。客何求。朱雀航前八驺。青溪口外扁舟。水天閒话，说与人间，有情痴也茶瓯。四百南朝寺，纷烟雨里，山翠青浮。欲问志公遗迹，携懒残、残指话山楼。祝黄花长久，白头长寿。岁岁赊重九。更江山管领人如旧。一年来，一度句留。病维摩，杖策寻幽。逃禅词，蔬笋得除不。输君此日，金添印锁，玉按琴钩。
戴文节画柏
作者：沈曾植
朝代：清
体裁：古风

细石古榛莽，荒畴紫苔钱。幽幽无人径，乃在榭台前。屹立瘦柏身，苍深国老颜。肃将澹宕墨，写貌冰霜前。君子有遐心，王风非感年。今吾重慨寤，题记诹来贤。
拔可携示辛夷诗余楼前有此花今年开极盛顾未有诗也和韵寄拔可且以慰花
作者：沈曾植
朝代：清
体裁：古风

花开谢连诗思迟，懒瓒多负璁珑枝。白伞盖前密因在，定色不受昏明移。君家白塔复何似，万眦一眩莹无疵。朝吟遂留惊坐住，夜投不避卢仝窥。花光诗境两昭朗，今名古语无然疑。由来一白掩众嫭，忽有佛慧遮王咨。荒荒大宙万骨观，天花勿用沾吾衣。
拔可来登礼岳楼病不能偕短章以谢
作者：沈曾植
朝代：清
体裁：七言律诗

数点新红上野花，未消残雪蜀都茶。时晴喜见披云客，卜夜难留上水槎。高阁江光带平楚，远天迟日揽悲华。凭君莫更徵诗债，孽雁伤弓痛转加。
拜星月慢
作者：沈曾植
朝代：清
体裁：词

弓月犹弯，罗衣未卷，缥缈金茎零露。灵琐仙踪，罨洗车凉雨。针楼眼，络角、秋河一线垂户，槎客归来休妒。冰簟银床，看星桥停杼。碧玲珑、候转霓裳步。散秋花、鹊喜灵无误。年年长定心期，者悲离欢聚。人间恨、泪渍青陵土。支机石、灰劫池非故。翻赚他、檐角蜘蛛，几网虫愁诉。
拜星月慢
作者：沈曾植
朝代：清

弓月犹弯，罗衣未卷，缥缈金茎零露。灵琐仙踪，罨洗车凉雨。针楼眼，络角秋河一线垂户。槎客归来休妒。冰簟银床，看星桥停杼。碧玲珑，候转霓裳步。散秋花鹊喜灵无误。年年长定心期，者悲离欢聚。人閒恨，泪渍青陵土。支机石，灰劫池非故。翻赚他，檐角蜘蛛，几网虫愁诉。
挽刘幼云夫人·其一
作者：沈曾植
朝代：清
体裁：五言律诗

王谢高门望，间平奉德嘉。五宗瞻象服，三素返鸾车。清切鱼山呗，飞升上玉霞。定知中垒传，先记楚元家。
挽刘幼云夫人·其二
作者：沈曾植
朝代：清
体裁：五言律诗

海水窈冥冥，凄锵楚挽听。墓题齐郡石，会转胜鬘经。云气连长白，仙居在始青。还乘摩利愿，复复助扬灵。
挽吴受福联
作者：沈曾植
朝代：清
体裁：联

孤桐身世，乔木家风，数卌年故里游踪，伤心别酒谭词，忍泪相看知永诀；齿事兄年，丈行世旧，便一瞑全归无憾，莫问真灵陶记，上升自合作中仙。
挽吴受福联
作者：沈曾植
朝代：清
体裁：联

治经不凿，说理不迂，合汉宋两派为一家，卓然儒者；尚志惟贞，保身惟孝，得孔颜真传成独行，是谓完人。
挽某友联
作者：沈曾植
朝代：清
体裁：联

宦游吊古，经陶渊明黄山谷故里；老去填词，与张玉田姜白石同流。
挽某友联
作者：沈曾植
朝代：清
体裁：联

棋局翻新，天何此醉；绨袍感旧，我独奚堪。
挽某友联
作者：沈曾植
朝代：清
体裁：联

琴书松菊，与世无争，只赢得栗里故交，私议靖节贞士谥；道德文章，负时重望，最难忘南丰先墓，幸蒙欧阳舍人铭。
挽清道人联
作者：沈曾植
朝代：清
体裁：联

洒池墨遍人间，忠义堂镌，谁传笔髓；嗟景钟沉德水，风云声动，悲溢瀛波。
挽纪香翀侍读
作者：沈曾植
朝代：清
体裁：五言律诗

代谢行将尽，因君重一哀。须眉思古处，图画共嘲诙。汉上题犹在，江流挽不回。花王前代阁，重见后贤来。
授衣
作者：沈曾植
朝代：清
体裁：五言排律

授衣还八月，流寓已三年。秋思明于日，乡心劲若弦。岂能忘柏性，何日谢萍缘。大厦倾欹极，残黎喘息延。纤儿能破坏，老革遂腾骞。瞎马盲人去，青山白水前。高楼频送目，上气不成眠。徙倚归云远，凋伤锦树先。白鸥偕伴侣，黄鹄困迍邅。沈痼逃公干，音辞愀仲玄。羲娥双毂转，魁纪六龙旋。裂石精诚箭，回帆誓愿船。伥伥身老矣，板板雅终焉。呵壁宁无对，三闾更问天。
摊破浣溪沙
作者：沈曾植
朝代：清
体裁：词

春尽啼鹃泪满枝。同功双茧不成丝。残月一钩残夜影，佛低眉。天醉尽饶秦梦好，雨来还作楚宫疑。长恁蝶喧蜂绕去，几何时。
摊破浣溪沙
作者：沈曾植
朝代：清
体裁：词

肠断东风万柳堤。十分春过石桥西。斜月冥濛天水白，梦凄迷。归去也知琼宇近，起来还见玉绳低。长向断无人处听，子规啼。
摩多楼子
作者：沈曾植
朝代：清
体裁：古风

雪中伎儿十香袜，汉家锁骨胡家月。掷花夜掷三娘祠，偷伴藕琴白凤骑。黑山云结黄灵芝，云中六字金偨傂。胡姬身为辟寒玉，右袒香肩鹿皮束。军神降语琵琶槽，起舞剑器玄天高，貉皮老马沙南号。
摸鱼子·彊村写示龙华桃花词，依韵答之。是日寺僧约看花未往
作者：沈曾植
朝代：清

谢阇黎，十年禁足，玉鞭忘了春骑。夕阳漫想亭亭影，烘入澄江霞绮。呼角里。道收拾商芝，移种秦源里。鹧鸪啼起。便红雨纷纷，道人悟了，作饭了非计。伤春目，多少蜂酣蝶戏。不是凉州乐世。散花天姊含颦见，不断花閒兴废。楼笛倚。便吹彻苍龙，难道悲华意。东风休矣。只笑也堪怜，开原多事，鹃血渍襟泪。
摸鱼子·彊村写示龙华桃花词，依韵答之，是日寺僧约看花未往
作者：沈曾植
朝代：清
体裁：词

谢阇黎，十年禁足，玉鞭忘了春骑。夕阳漫想亭亭影，烘入澄江霞绮。呼角里。道收拾商芝，移种秦源里。鹧鸪啼起。便红雨纷纷，道人悟了，作饭了非计。伤春目，多少蜂酣蝶戏。不是凉州乐世。散花天姊含颦见，不断花间兴废。楼笛倚。便吹彻苍龙，难遣悲华意。东风休矣。只笑也堪怜，开原多事，鹃血渍巾泪。
摸鱼子·题劳玉初《釜山隐居图》
作者：沈曾植
朝代：清
体裁：词

釜山青、初阳村舍，桐乡昔意滋厚。沧桑朝市都千变，尺步依然周亩。葵麦茂。伴台笠行归，虿发都人妇。杜门窥牖。问天道如何，遗民犹在，太息使君瘦。人间世，那得丹砂句漏。萧然环堵五柳。安期仙蹻今何在，缥缈晨霞海右。芝三秀。料一发千钧，荷担心如旧。石头鍊否。憯西北龙吟，东南虫化，天地共搔首。
摸鱼子·题劳玉初釜山隐居图
作者：沈曾植
朝代：清

釜山青，初阳村舍，桐乡昔意滋厚。沧桑朝市都千变，尺步依然周亩。葵麦茂。伴台笠行归，虿发都人妇。杜门窥牖。问天道如何，遗民犹在，太息使君瘦。人閒世，那得丹砂句漏。萧然环堵五柳。安期仙蹻今何在，缥缈晨霞海右。芝三秀。料一发千钧，荷担心如旧。石头鍊否。憯西北龙吟，东南虫化，天地共搔首。
放鹤洲
作者：沈曾植
朝代：清
体裁：七言律诗

水草交湄水竹丛，瓣香一为荐裴公。衣传荷泽心灯寂，书到兰亭石墨工。现宰官身真眴息，摄如来藏遍通融。于阗岂足回长袖，政要那先度大蒙。
敏斋六七叠韵促和勉复步趋祗彰謇吃·其一
作者：沈曾植
朝代：清
体裁：七言律诗

响报真非溧尉才，词谈谁记尉迟杯。秋清气得江山助，身老风将眕䁾催。儋耳志林箴治目，诚悬经卷写消灾。还将半偈消长漏，岂有天机触傥来。
敏斋六七叠韵促和勉复步趋祗彰謇吃·其二
作者：沈曾植
朝代：清
体裁：七言律诗

闭目原无兆降才，浇眠聊借越窑杯。堂堂人物生灵望，浩浩江湖日夜催。射豕有因须有果，系牛谁得复谁灾。纵成横合劳何事，会是冬瓜结实来。
敏斋四叠前韵促和
作者：沈曾植
朝代：清
体裁：七言律诗

愚智相差卅里才，三蕉宁敌百觚杯。祗嘲齁睡宵方熟，谁道诗坛钵暗催。休去燃犀将作怪，大书有蜚不为灾。自怜两眼麻茶甚，欲乞云光一洗来。
散原六十寿诗·其一
作者：沈曾植
朝代：清
体裁：五言律诗

入海鲲鲕化，藏山鹿豕诃。有生为患累，久视复云何。览揆灵均志，晨游古老歌。为君斟楚酒，一发醉颜酡。
散原六十寿诗·其三
作者：沈曾植
朝代：清
体裁：五言律诗

拥膝骄文度，蕲麋礼孟光。扫除留一室，观照遍诸方。秋尽茅斋远，山幽桂树芳。画图丘壑在，何日共徜徉。
散原六十寿诗·其二
作者：沈曾植
朝代：清
体裁：五言律诗

菊候霜华洁，枫江冷叶奇。名山无量寿，沧海有情痴。仙尉同良月，诗宗正嫡支。瓣香重荐取，回向杜韩知。
散原六十寿诗·其四
作者：沈曾植
朝代：清
体裁：五言律诗

久客谙吴语，行吟是晋年。壶中真岁月，市上隐神仙。会有骑驴唤，相期梦蝶眠。大槐何戏剧，瞥过大椿前。
散原长句用单行前作多偶句拟而未肖也复效一首仍次前韵
作者：沈曾植
朝代：清
体裁：古风

老人何事犹童心，苦析字身练诗眼。冥搜佁儗入沈冥，忘却台前卷波盏。可怜受分才有数，绝足騉蹄善升巘。如何跛鳖欲追随，朝秣荆邦暮燕馆。詅痴献丑不自量，大似渠搜纳䶂犬。云何清庙列尊卣，校以天青越窑碗。昭昭明月冷笑人，学得形骸去弥远。天琴之弦音百变，或寄濑溪寒女浣。或操仪凤或驺虞，或应将军金镞箭。陈经巧得昭文意，善保来誉藏往蹇。我琴忽漫十三弦，修破同时不容展。前身和璞如相遇，应戒手繁兆心喘。夜深参旗拂河戍，仆夫号寒辕马懒。主人握手尚谰謱，卐契蟠胸参半满。老人长共采真游，骖驾玄云龙蜿蜿。眉间寸许戏婴儿，六甲行厨供鼎脔。
文信国与府理刘子墨迹前有画像
作者：沈曾植
朝代：清
体裁：古风

汁光纪精奇渥温，狝猎万国焚乾坤。大厉不号民不呻，丞相生独声缗缗，浩歌正气惊帝阍。厥声喤喤殷地轴，亡者使存绝者续。宋学沛然暨南朔，世不百年反乎复，扶伦振纲立人鹄。劄子亲懿常语耳，中有干将莫邪气。目精日轮威怒视，见者英灵肃加被，枯木寒灰皆不死。王史氏游有缘见，登公堂拜识公面，奉之涉江沓潮荐。乾坤之毁世再变，安得公应王心现。乌呼！心所同然公得先，末兹贤劫岂曰无有思齐贤。
文文肃与刘练江札卷黎编修藏节庵属题
作者：沈曾植
朝代：清
体裁：古风

孟长不免博大病，景逸交有近滥疑。异人景文一见定，水镜之鉴莹无疵。公车困年三十矣，怀抱卓与天平齐。龂龂商搉清介辨，第一义在知人知。庆元故事三致意，漆室之忧言非私。世争近忧轻远虑，中甫文岂非英奇。一波万波相倚属，东林卒蹈焦原危。诸贤要学圣贤学，澄心攻慝不自欺。苦节在家风在世，正气涌现沧桑时。谁言胜国亡党祸，正谊正赖诸公持。不然廉耻道尽丧，阉孽古有曹嵩儿。生祠扑地边将附，信王安得张天维。不然荒宴燕巢幕，板桥月满千花枝。晋士摴蒲唐叶子，倾厦安有一木支。晚明文人竞节义，根柢乃从经义基。群言不淆师道立，披图益我长嗟咨。黎侯沧江旧史官，尚友傥有千秋思。我未识侯会侯意，藏山叟顾偕涟洏。
新月
作者：沈曾植
朝代：清
体裁：五言律诗

新岁见新月，北人思北风。玉钩太肖似，碧汉长冥濛。流宕千生返，孩提一相同。黯然还下泪，归卧夜堂空。
新正六日自十二圩至镇江游金山江天禅林
作者：沈曾植
朝代：清
体裁：七言律诗

百里遥瞻窣堵波，岩阶拾级转坡陀。溯流不汩中泠冷，云气常随北顾多。末法定僧依槁木，大身香象蹴奔河。庄严世界终无尽，未信诸天瞥眼过。
新绿
作者：沈曾植
朝代：清
体裁：古风

新绿不远人，濛濛湿衣带。非花且非雾，佚我春台外。劫后无全人，物生有馀态。吾非应化身，安用知天縡。荒江浩荡去，白日冥蒙在。楚歌激林莽，越甲潜悲慨。长云亘天末，若有灵人载。矲�老爰居，鲁门避馀骇。去去无多言，肃心孰荓逮。
新绿
作者：沈曾植
朝代：清
体裁：古风

新绿不远人，濛濛湿衣带。非花且非雾，佚我春台外。劫后无全人，物生有馀态。吾非应化身，安用知天縡。荒江浩荡去，白日冥蒙在。楚歌激林莽，越甲潜悲慨。长云亘天末，若有灵人载。矲𥏪老爰居，鲁门避馀骇。去去无多言，肃心孰荓逮。
方伦叔廉惠卿招饮小万柳堂纵观书画竟日归后默记赋呈两君·其一
作者：沈曾植
朝代：清
体裁：七言绝句

万柳堂前飏柳花，园林依旧是廉家。衣冠侨寄今何日，错认游踪过下洼。
方伦叔廉惠卿招饮小万柳堂纵观书画竟日归后默记赋呈两君·其七
作者：沈曾植
朝代：清
体裁：七言绝句

云容懵懂树无根，宝晋英光得细论。自有乾坤清气在，霜缣招得董源魂。
方伦叔廉惠卿招饮小万柳堂纵观书画竟日归后默记赋呈两君·其三
作者：沈曾植
朝代：清
体裁：七言绝句

须眉皓白方安道，合自月泉吟社来。有约西湖游未得，却来河上序流杯。
方伦叔廉惠卿招饮小万柳堂纵观书画竟日归后默记赋呈两君·其九
作者：沈曾植
朝代：清
体裁：七言绝句

帖祖升元出道流，澄心贡品斗梅欧。人间别有临河叙，官阁题名在利州。
方伦叔廉惠卿招饮小万柳堂纵观书画竟日归后默记赋呈两君·其二
作者：沈曾植
朝代：清
体裁：七言绝句

春光淡沱行随燕，驽驾威迟稳胜牛。玉蕊银藤都自适，曼陀罗性在东洲。
方伦叔廉惠卿招饮小万柳堂纵观书画竟日归后默记赋呈两君·其五
作者：沈曾植
朝代：清
体裁：七言绝句

周昉美人韩干马，开元全盛画师肥。可知瘦肋如山影，别有孤臣泣血微。
方伦叔廉惠卿招饮小万柳堂纵观书画竟日归后默记赋呈两君·其八
作者：沈曾植
朝代：清
体裁：七言绝句

大年小笔上陵得，那忽千岩万壑俱。正尔师承翟许近，不妨鉴别董陈殊。
方伦叔廉惠卿招饮小万柳堂纵观书画竟日归后默记赋呈两君·其六
作者：沈曾植
朝代：清
体裁：七言绝句

南唐官印看碑图，可是徐家昆友无。便作关仝山水看，穹岩峻谷到西都。
方伦叔廉惠卿招饮小万柳堂纵观书画竟日归后默记赋呈两君·其十
作者：沈曾植
朝代：清
体裁：七言绝句

阁如清閟多奇迹，家寄荆蛮作逸民。淡墨疏林坡路尽，江山清绝更无人。
方伦叔廉惠卿招饮小万柳堂纵观书画竟日归后默记赋呈两君·其十一
作者：沈曾植
朝代：清
体裁：七言绝句

帆影楼前数去帆，梵王渡转夕阳衔。老夫尚有沧洲性，梦断藩篱采药岩。
方伦叔廉惠卿招饮小万柳堂纵观书画竟日归后默记赋呈两君·其十二
作者：沈曾植
朝代：清
体裁：七言绝句

病过春风九十日，鸟唤提壶花笑人。伏槛观河添面皱，高阁枕流洗耳尘。
方伦叔廉惠卿招饮小万柳堂纵观书画竟日归后默记赋呈两君·其四
作者：沈曾植
朝代：清
体裁：七言绝句

写韵楼中妙写经，千秋朱管接英灵。拈来笔墨皆般若，字字圆成卐旡形。
方簟石从皖来话旧赠诗和答
作者：沈曾植
朝代：清
体裁：七言律诗

梦断江潭种柳年，南冠相见一凄然。祝宗未譣鄢陵祝，海客虚誇兜率禅。伏腊从容犹故意，江湖诗句愧诸贤。书家喜见元和脚，珍重柯亭竹一椽。
旅居近市郁郁不聊春夏之交雾晨延望万室濛濛如在烟海憬然悟曰此与峨眉黄山云海何异汪社耆持此图来乃名之曰山居约散原同赋散原先成余用其韵·其三
作者：沈曾植
朝代：清
体裁：古风

多生皈净域，一念堕火宅。平世京洛缁，乱离蜀都碧。立槁古有行，蒙茸叔焉觅。堂堂冯君卿，碎身豺虎窟。叱吒作风雷，长留耿恭壁。晋祠堕天狗，矢集长源膝。大节照丹青，谈谐思夙昔。丈夫快一决，何事幽忧疾。闭置侣嫈嫇，流烁剧金石。精神忽飞越，五岳崒肝膈。此室吉生白，此邦秽无迹。定心山水观，悲愿阴阳食。以此转法华，昔闻化胡翟。画图幻笔墨，寝处在几席。海印起森罗，十方初不隔。善逝两足尊，嘉兹傥来客。
旅居近市郁郁不聊春夏之交雾晨延望万室濛濛如在烟海憬然悟曰此与峨眉黄山云海何异汪社耆持此图来乃名之曰山居约散原同赋散原先成余用其韵·其二
作者：沈曾植
朝代：清
体裁：古风

阊阖西南来，念我临河宅。月午可中庭，天空映澄碧。药栏称意花，含采待深觅。木兰搴小白，末利众香窟。东轩餐沆瀣，西牖照奎壁。久客胡不归，辛勤此容膝。此生如寄耳，弹指感今昔。四大尚非我，三瓦祗为疾。经营计堂构，雅尚托泉石。太乙失常居，焉兹芥胸膈。草间侪乞活，蓬藋鼯鼪迹。梦里拜鹃啼，艰难薇蕨食。泠风宁嫁卫，破灶乃黔翟。喟然顾四壁，蓬卷心非席。勉为灵运赋，逝不羲皇隔。天地一蘧庐，翛翛适来客。
旅居近市郁郁不聊春夏之交雾晨延望万室濛濛如在烟海憬然悟曰此与峨眉黄山云海何异汪社耆持此图来乃名之曰山居约散原同赋散原先成余用其韵·其四
作者：沈曾植
朝代：清
体裁：古风

何处无此山，何山不可宅。天壤两閒民，虚怀饮寒碧。耦耕老有养，负郭不须觅。琴志恊牙期，玄思紬理窟。朋来开径望，绝倒虎溪壁。影与独行俱，孤抱梁父膝。兹理将不胜，适今至先昔。信有役夫乐，谁欤尹氏疾。士有守枯禅，形骸坚土石。或私造化秘，炉鼎在肝膈。采药我未能，灰身讵留迹。孰知旋视听，所向得卜食。双方照张单，一致融缓翟。云梦若八九，吞吐在研席。不迁仙已得，相即佛无隔。兜率姑徐徐，先作海山客。
无闷
作者：沈曾植
朝代：清
体裁：词

月晕瞢腾，云树黯霭，气压沈沈江水。憺玄夜如年，霓裳未起。要唤明妃临镜，便屑玉、消冰霏缨佩。甚蓝婆误了，天门十二，乍开还闭。多丽。九曲蚁。尽汉女归来，琼宫霞砌。讯消息香南，西来何意。漫说玉龙卅万，怕鳞甲、先春融罗被。翻输与、白战诗坛，冻渗玉蟾清泪。
无闷
作者：沈曾植
朝代：清

月晕瞢腾，云树黯霭，气压沈沈江水。憺玄夜如年，霓裳未起。要唤明妃临镜，便屑玉消冰霏缨佩。甚蓝婆误了，天门十二，乍开还闭。多丽。九曲蚁。尽汉女归来，琼宫霞砌。讯消息、香南西来何意。漫说玉龙卅万，怕鳞甲先春融罗被。翻输与白战诗坛，冻渗玉蟾清泪。
无题
作者：沈曾植
朝代：清
体裁：七言律诗

波尘缥眇奈何许，云步虚徐私自怜。垂杨正趁要支细，小桃刚斗舞衣妍。镜里新妆非一面，池上文禽恰比肩。才自西洲矜薄鬓，还恐东邻拾翠钿。
无题
作者：沈曾植
朝代：清
体裁：七言律诗

缥眇云华降玉车，层城消息竟何如。一彄约指劳相待，十索花妆会不虚。碧血化珠随杜魄，青天无朕辨张驴。英灵蕙子西飞鹊，泪尽机中织锦书。
日入
作者：沈曾植
朝代：清
体裁：古风

日入烛代明，轩窗吠琉璃。交光罗幻影，镜镜无成亏。背舍有闇虚，众芳敛暝姿。微风定香过，未见心先知。视听固有程，晦明亦有宜。喟然念蘧子，过阙停车时。负杖立广阶，西南望参旗。出门视途人，各有幽求思。摸象盲子愁，煎膏智人悲。清钟铿远寺，悟了终何之。
日入
作者：沈曾植
朝代：清

日入烛代明，轩窗映琉璃。交光罗幻影，镜镜无成亏。背舍有闇虚，众芳敛暝姿。微风定香过，未见心先知。视听各有程，晦明亦有宜。喟然念蘧生，过阙停车时。负杖立广阶，西南望参旗。出门视路人，各有幽求思。摸象盲女愁，煎膏智者悲。清钟铿寺远，悟了终何之。
日日
作者：沈曾植
朝代：清
体裁：五言律诗

日日阑干望，寥寥节序违。雨林沈鹳井，潮步涨䵷衣。乐府刘生咏，《春秋》铎氏微。馀年更无梦，万事不如归。
日日
作者：沈曾植
朝代：清

日日阑干望，寥寥节序违。雨林沈鹳井，潮步涨蛙衣。乐府刘生咏，《春秋》铎氏微。余年更无梦，万事不如归。
易实甫过谈·其一
作者：沈曾植
朝代：清
体裁：七言律诗

万首诗歌百卷书，南行落帽意何如。虫沙变化朱颜在，服食从容素女俱。世界是空还是色，先生非有且非无。神仙到处成游戏，亦道长安不易居。
易实甫过谈·其二
作者：沈曾植
朝代：清
体裁：七言律诗

露电光中最后身，镬汤热处再来人。游魂故是易家变，善哭我识唐衢真。历劫不迷云水性，他生或幻玉台春。麻姑狡狯方平笑，东海簸扬又一尘。
春日
作者：沈曾植
朝代：清
体裁：七言律诗

霜雪晴阳吉日催，高轩萧爽轶浮埃。长难已尽班如马，解作宁无甲坼雷。世界重重融帝网，乾坤纳纳掩群才。野夫八载春无赖，要醉中兴洗甲杯。
春日杂兴
作者：沈曾植
朝代：清
体裁：七言律诗

木笔花开有特书，江乡九扈讯何如。大彭自昔为商伯，中露然疑得卫车。暮景苍茫酬减劫，春光澹沱入邻虚。长惭傃隐无奇术，偶赋闲情却忏除。
春望
作者：沈曾植
朝代：清
体裁：七言律诗

郁郁花光出树高，难将思梦寄思潮。江与涕泪共倾泻，天以刍狗供讥嘲。老树婆娑成瘣木，春帆婀娜入晴霄。故人厚意祝难老，客子将行詹甲晁。
春望寄方常季
作者：沈曾植
朝代：清
体裁：七言律诗

无限花光自在身，一番清雨涤萧晨。扶行暂借过头杖，小憩还舒垫角巾。漫惜玄经供酱瓿，偶题萧字拂斋尘。年来坏相消除尽，阿字山河历历真。
晓入西曹
作者：沈曾植
朝代：清
体裁：五言律诗

不离居士相，来接尚书期。官閤初阳色，山郎宴坐时。高槐森夏荫，语鸟乐深枝。渐识庖丁理，悠游更不疑。
晓禽
作者：沈曾植
朝代：清

朝气动众禽，檐端语喈喈。我心感明发，起坐与之偕。万籁战清秋，意车轶埏垓。吁嗟敝老人，蹩躄行何阶。徙倚就南荣，陈编强差排。古人终已矣，来世诚难裁。喉舌讵有殊，欣憎邈相乖。近前姑婉娈，视远皆奇侅。故纸谅难综，故言复何谐。冥冥独归卧，飒飒严霜来。
晓禽
作者：沈曾植
朝代：清
体裁：古风

朝气动众禽，檐端语喈喈。我心警明发，起坐与之偕。万里战清秋，意车轶埏垓。吁嗟敝老人，蹩躄行何阶。徙倚就南荣，陈编强差排。古人终已矣，来世诚难裁。喉舌讵有殊，欣憎邈相乖。近前姑婉娈，视远皆奇侅。故纸谅难综，故言复何谐。冥冥独归卧，飒飒严霜来。
晓起
作者：沈曾植
朝代：清
体裁：七言律诗

朝云为雾夜为霜，酒色天占正渺茫。见杏不迷王二月，脱莱还趁日三商。卿惟子墨留残客，梦入华胥是乐乡。犹有卮言酬漆叟，凡应常在楚常亡。
晓起·其一
作者：沈曾植
朝代：清
体裁：七言绝句

梦断桑枯八八春，归来华表更无人。当时尽作缠绵意，直下难为露电身。
晓起·其二
作者：沈曾植
朝代：清
体裁：七言绝句

书城筑就聪明尽，堂构成时风雨摇。龙荒已无乾净土，大旱冥随金石焦。
晓起见太夷六十生日感愤诗
作者：沈曾植
朝代：清
体裁：七言律诗

春非我春秋非秋，日华携我采真游。蝉枝馀蜕医婴疾，蜗壁残涎幻字头。意尽虚空都粉碎，道亡歌哭倍绸缪。相君诗句皆青骨，莫占名山作郑侯。
晓雾
作者：沈曾植
朝代：清
体裁：五言律诗

晓雾罨平野，暗船移棹讴。微茫疑旦气，黯黵顾神州。豹隐泽何托，鸡鸣晦未休。老僧心底用，百尺刹竿头。
晚望
作者：沈曾植
朝代：清
体裁：七言律诗

如此江山夕照明，野夫那不际承平。蜃楼海气剧暮气，鱼簄潮声如雨声。静夜吴船闻打鼓，昔游蜀道记初程。白头负戴难重说，四十三年枯菀情。
晚望
作者：沈曾植
朝代：清
体裁：五言律诗

晚云千里至，病树百年枯。篾叟称经语，舟师警泽苻。万方成一槩，七日有重苏。鬼哭桥南路，谁施法食呼。
晚望
作者：沈曾植
朝代：清
体裁：五言律诗

极望灊桐阔，悲思六蓼残。民援依德建，祀古喟君难。夜气蒸云合，平湖拓涨宽。漂流愁旅逸，纡轸结忧端。
晚牖
作者：沈曾植
朝代：清
体裁：五言律诗

蠖屈诚何赖，鹏鶱自不堪。晓庭苔沁入，晚牖日光含。故纸身俱积，陈人块独甘。题襟虚胜想，摇落向江潭。
晨起得倦翁中秋十叠才字韵诗即和二首·其一
作者：沈曾植
朝代：清
体裁：七言律诗

谁向西园忆上才，三人对影劝深杯。长空气肃无云滓，倦客诗穷仗钵催。得句不须唐韵检，拙书翻是蜀笺灾。婆娑桂树嫦娥影，怕有吴刚取斧来。
晨起得倦翁中秋十叠才字韵诗即和二首·其二
作者：沈曾植
朝代：清
体裁：七言律诗

元老当年惜此才，江干何处酹残杯。客居未久归心动，诗诺迟偿宿债催。圆相常留大千影，罡风休煽小三灾。骚情未免哀时命，天眼还难照未来。
暗香·潭月山房木莲花放，俗称大玉兰，实即古所谓木兰，香山诗所称木莲也
作者：沈曾植
朝代：清

莲花八叶。堕世尘、不受墉城仙接。的的檀心，清露玉房晓檀浥。来是芗林天姊，休误了兰香芳牒。尽奇绝，白地光明，净相起眉睫。遗褋。浪霅霅，甚澧浦路遥，桂棹愁涉。花身危立，莫莫风潮作舟楫。闻道九疑仙侣，已不是玉严金帖。又静夜，缄密意，瓣香深擪。
暗香·潭月山房木莲花放，俗称大玉兰，实即古所谓木兰，香山诗所称木莲也
作者：沈曾植
朝代：清
体裁：词

莲花八叶。堕世尘不受，墉城仙接。的的檀心，清露玉房晓檀浥。来是芗林天姊，休误了、兰香芳牒。尽奇绝，白地光明，净相起眉睫。遗褋。浪霅霅。甚澧浦路遥，桂棹愁涉。花身危立。莫莫风潮作舟楫。闻道九疑仙侣，已不是、玉严金帖。又静夜、缄密意，瓣香深擪。
暴病逾旬倦翁三次抚存兼不时遣候动静挚意古风叠前韵以谢·其一
作者：沈曾植
朝代：清
体裁：五言律诗

摇落江潭树，风霜已惯禁。长悬无尽愿，难遣大悲心。密谛□秦谶，归魂仗越吟。多公矜抚意，骨肉比情深。
暴病逾旬倦翁三次抚存兼不时遣候动静挚意古风叠前韵以谢·其二
作者：沈曾植
朝代：清
体裁：五言律诗

鬼伯元相借，天人或见招。身经风劫过，梦有塔王朝。万象随生灭，孤明永寂寥。故人神趣在，握手会非遥。
更生有朝云之悼短章慰之
作者：沈曾植
朝代：清
体裁：七言律诗

冰柱排檐月霣光，安仁此夕最周遑。桂华罢奏房中曲，豋豆伤心海上方。法界鬘花常供养，仙家宛范共翱翔。含真台上终相见，莫道人天事渺茫。
更甡院长口占四章见赠依韵和之·其一
作者：沈曾植
朝代：清
体裁：七言律诗

绿阴成幄日斜暆，正有渔樵问答思。六合外宁无圣处，百王运乃有穷时。移山志自愚公奋，射日弓冯硩族持。人定有成天退听，毗沙门与助王师。
更甡院长口占四章见赠依韵和之·其三
作者：沈曾植
朝代：清
体裁：七言律诗

风雨凄凄先去秋，津亭谁送庾公舟。都天变相期来世，老圃生涯送故侯。鼠穴牛车占噩梦，先庚后甲数前筹。凌云一笑魂归夜，彯起升龙九练旒。
更甡院长口占四章见赠依韵和之·其二
作者：沈曾植
朝代：清
体裁：七言律诗

人海沧桑三十年，抽思轧轧用绵绵。我观黑白喻诸老，君与玄黄战起乾。万世有人知旦暮，四洲共业炽烽烟。大悲心里舒千臂，尽遣修罗拜佛前。
更甡院长口占四章见赠依韵和之·其四
作者：沈曾植
朝代：清
体裁：七言律诗

香火因缘定几生，百年忧患饱同更。先号后笑占宁妄，百巧千穷意不平。囊底智犹吞拓跋，席间筹与借文成。觉阿吃饭隆师饱，那必云台有姓名。
最高楼
作者：沈曾植
朝代：清
体裁：词

五更转，睒睒大行星。不寐得先醒。万家梦里浑安帖，九霄露下忒清泠。与丁宁，日莫出，事休生。也漫道，山河皆幻影。也须信，果瓜成笃病。跳丸去，没前程。螔蝓字画随涎出，蚵蚾鼓吹为官争。碧翁翁，秋自瘦，泪难晴。
月夕寄五弟
作者：沈曾植
朝代：清
体裁：古风

清风北陆来，吹我梧上月。石台倚倒影，零露在衣发。万里羁旅游，三秋泬寥节。黄华屈宋艳，伴我张寒色。流光若逝水，刹刹不容揭。娱玩此须臾，行人想天末。
月当厅
作者：沈曾植
朝代：清
体裁：词

望眼尽处江如带，高楼明月，白露凉天。唤取吴刚倚树，商约重圆。不动山河真影，讯素娥、珍重佩娟娟。银汉转，参旗井钺，北落门寒。羽衣我是横江客，瞬须臾、赤明几度开年。过尽千帆一苇，赤壁依然。还是箫声咽愁去，秋江水、月夜行船。麻茶眼，奚囊锦掇，九点齐烟。
月当厅
作者：沈曾植
朝代：清

望眼尽处江如带，高楼明月，白露凉天。唤取吴刚倚树，商约重圆。不动山河真影，讯素娥，珍重佩娟娟。银汉转，参旗井钺，北落门寒。羽衣我是横江客，瞬须臾，赤明几度开年。过尽千帆一苇，赤壁依然。还是箫声咽愁去，秋江水月夜行船。麻茶眼，奚囊锦掇，九点齐烟。
月正元日南窗试笔
作者：沈曾植
朝代：清
体裁：五言绝句

仲长论乐志，平子赋归田。七制经犹在，寅宾出日前。
有会而作小除夕·其一
作者：沈曾植
朝代：清
体裁：古风

海天有奇色，炳现鸡鸣初。顾瞻皆圣境，擢我膏肓瘉。北斗柄插地，苍龙拂牙须。魏然我楼在，芴漠疑仙居。兹意将不胜，尘沙憺无馀。嗈嗈天鹅声，北向寒门趋。白雀化为鸠，杖头眼蘧蘧。云中㖟首诵，肃若临神庐。
有会而作小除夕·其三
作者：沈曾植
朝代：清
体裁：古风

清江鉴我面，朝霞为我衣。滇池赤藤杖，扶我凌高埼。藓古屐齿涩，霜严复陶披。平生耦耕人，莽眇天无涯。黄鹄语黄雀，中道从君归。蚊睫巢可安，盘乐兰陵微。
有会而作小除夕·其二
作者：沈曾植
朝代：清
体裁：古风

蜡花善窈姿，不识秦嘉平。缃裘鞠尘屦，微步来亭亭。尔我两无隐，香严晓冥冥。朝日在我东，丽楼影窗棂。春风故相识，不待搴帏迎。花静如太息，伊怀极分明。庄诵邓州诗，殷重残年情。
有会而作小除夕·其五
作者：沈曾植
朝代：清
体裁：古风

小雨不成霰，清寒添霜袍。仙人鹿卢蹻，决起凌烟霄。俛视白练横，吴门落胥涛。村田新乐府，腊鼓谐云韶。水乐聱叟会，天风成连遥。还君琴清英，三年指未调。
有会而作小除夕·其四
作者：沈曾植
朝代：清
体裁：古风

札札寒女机，致缯练青白。粲粲服官锦，春草鸡翘密。裁作九霞衣，为君舞春日。鲍老与郭郎，筵前笑工拙。可怜舞不成，枉著霓裳色。万岁字当中，舞成弃何惜。物理任自然，开阖异今昔。健舞兰陵王，铁面胡能吓。
望岱
作者：沈曾植
朝代：清
体裁：七言律诗

七十二君名未荒，辙环一练贯汶阳。大云肤寸泽天下，灵谷庄严开道场。身后归魂原恍忽，海中过脉倏开张。遥知佳气通长白，企有明禋降御香。
朝气
作者：沈曾植
朝代：清
体裁：五言律诗

朝气云成霱，童心口再中。定光虚室白，正色海波红。意会鸟有语，足多蛇不风。谁将双树义，并入九歌通。
木兰花慢·寄仁先湖上
作者：沈曾植
朝代：清
体裁：词

问南湖湖畔，渔隐话、几人传。有拾得诗成，僧伽伴在，一味诗禅。炉烟。夜深香烬，恰十分秋月定光圆。影事琼楼玉宇，归心下噀斜川。词笺。写了又重看。渺渺义熙年。道菊是渊明，渊明是菊，形影神全。觥船。夕阳一棹，唤林翁相约酌寒泉。郁郁门前五柳，不曾摇落江干。
木兰花慢·寄仁先湖上
作者：沈曾植
朝代：清

问南湖湖畔，渔隐话，几人传。有拾得诗成，僧伽伴在，一味诗禅。炉烟夜深香烬，恰十分秋月定光圆。影事琼楼玉宇，归心下噀斜川。词笺写了又重看。渺渺义熙年。道菊是渊明，渊明是菊，形影神全。觥船。夕阳一棹，唤林翁相约酌寒泉。郁郁门前五柳，不曾摇落江干。
朱桂卿学士挽诗
作者：沈曾植
朝代：清
体裁：五言律诗

寝外重增恸，穷冬不再春。心期长断灭，人偶独酸辛。别言犹在耳，远道迥伤神。何从呵庙壁，祇自讼风轮。
朱湛卿太守挽诗·其一
作者：沈曾植
朝代：清
体裁：七言律诗

枫林萧瑟泪襟滋，又听邻舂辍相时。鬼伯苦邀遗老去，挽歌如课月泉诗。衰年隐约同文字，近局招邀断梦思。几日春风迎杖履，有怀未尽默长辞。
朱湛卿太守挽诗·其二
作者：沈曾植
朝代：清
体裁：七言律诗

须眉苍古列仙臞，云在青天若可呼。待辑文编传祭酒，早刊碑额谥玄儒。人间自尔埋忧尽，天上差应乐事殊。清颂神渊原不愧，三山志里好传模。
朱湛卿太守挽诗石遗谓余效其体·其一
作者：沈曾植
朝代：清
体裁：七言律诗

喙鸣各自信虫天，万古吟情落照边。老去久经无我相，卮言随分契忘年。萧条人代催贤劫，落拓心期付愿船。我即是渠渠似我，可中公案有牵连。
杂书·其一
作者：沈曾植
朝代：清
体裁：古风

开卷若有得，踌躇不能名。出门忽堕忘，寻伺无形声。有无苦县说，生灭双林经。兹象竟孰关，悠悠付听荧。
杂书·其三
作者：沈曾植
朝代：清
体裁：古风

皤皤华亭老，镜中美人身。上座舍利弗，天女一欠伸。牛哀而化虎，岂独息中存。业力不可知，知亦无持循。
杂书·其二
作者：沈曾植
朝代：清
体裁：古风

一瞬不可揽，非指而喻指。一照而两存，俱非亦俱是。天真日觌面，堂堂不容避。今者吾丧我，南郭偶然耳。
杂书·其四
作者：沈曾植
朝代：清
体裁：古风

操心验诸梦，占梦因诸思。牛车入鼠穴，浩浩无停驰。羊鹿古德喻，虫臂畸人辞。舒州山青青，迁化终何之。
杂诗·其一
作者：沈曾植
朝代：清
体裁：古风

寒夜辽未央，屣履步櫩阁。磊磊参大星，中衡正芒角。积微动无朕，冰候履方确。君子慎起居，关键閟垠堮。永怀千里心，一室凛所度。卦气起中孚，潜渊申尺蠖。九师邈仙迹，什言甄绝学。钟分算自移，缇灰孰先觉。茕茕百念萃，悄悄微生独。执讯问佳人，幽求企明烛。
杂诗·其一
作者：沈曾植
朝代：清
体裁：五言律诗

寒雨不成雪，冬黣先妒花。无聊诗况味，独寐病生涯。兄弟悬天末，亲交阅岁差。桑榆平望久，不见晚馀霞。
杂诗·其一
作者：沈曾植
朝代：清
体裁：古风

秋气迥萧瑟，潜波涣西南。浩然风露性，一往寥天参。残暑尚蒸雨，薄云不成昙。巾车招近局，嘉树藏诗龛。有酒趣非饮，得朋见不谈。情忘中夷惠，道衰隐彭聃。归路邈超忽，微行蔽松杉。林阴漏光景，仰见双鱼噞。
杂诗·其七
作者：沈曾植
朝代：清
体裁：古风

作诗必此诗，诗亦了无住。偶然眼中屑，搆此空中语。六凿杂悲欢，七音迭宫羽。太虚谁点缀，流水无焦腐。笔汝亟来前，写我非云句。
杂诗·其七
作者：沈曾植
朝代：清
体裁：五言律诗

南纪荒荒雨，云波晻八溟。死生辽海鹤，离别栩阳亭。丈室观虚白，真人在始青。咒龙开铁塔，重请杂华经。
杂诗·其三
作者：沈曾植
朝代：清
体裁：古风

亮节无懦响，畸人有遐思。南溟逝将远，北陆寒方滋。天地有黪黩，波涛入言辞。孰回常山锷，坐断扶桑技。曷不飞刺天，微官尚牵丝。寒柝警馗巷，冲风拂轩墀。宵深星斗大，烛暗形影疑。去去复去去，当来吾何知。
杂诗·其三
作者：沈曾植
朝代：清
体裁：古风

江雾晨漠漠，江流静洄洄。朝华绚五采，隐映遥空来。蜃气结层标，虹梁冠崇隈。飘摇海童游，翂翐青鸾偕。目惊洞光景，神行度埏垓。若有羽衣人，星冠集灵台。我乘升降烟，天汉云昭回。却倚白榆枝，眇延松乔侪。香城一眴尽，龙汉千期哀。
杂诗·其三
作者：沈曾植
朝代：清
体裁：五言律诗

眼岂烦鎞刮，天真入井观。医方寻卫汎，易道悟虞翻。象外乾坤毁，身中日月完。参同谁契此，锻鍊在心丹。
杂诗·其九
作者：沈曾植
朝代：清
体裁：五言律诗

老病不须医，仙人理不肥。尊生为久竹，知往问终归。烛灭修容惯，霜寒纳手唏。天鸡更五点，祝祝海翁机。
杂诗·其二
作者：沈曾植
朝代：清
体裁：古风

再拜房星精，长啸不周风。我思飏山叟，古意今情同。达士识萌芽，才流踬事功。吁嗟世阅世，未济时焉穷。流涕百鍊刚，干耶非汝容。回车要离墓，槭槭松柏桐。物故不可论，颓阳下崆峒。
杂诗·其二
作者：沈曾植
朝代：清
体裁：五言律诗

君亲生已负，魑魅择偏饶。严警传街柝，空心应海潮。墨渝成蚓字，毡敝刮龟毛。万象森森在，玄关不寂寥。
杂诗·其二
作者：沈曾植
朝代：清
体裁：古风

我有兰百本，同心盟十年。托根不藉地，保种宁非天。秋院肃清蔚，孤英想幽妍。杳然空谷思，阔绝怀香缘。流宕夙心负，衰疾岁月迁。寻芳过邻畹，予美愁悁悁。
杂诗·其五
作者：沈曾植
朝代：清
体裁：五言律诗

五字存心咒，双修起福严。金轮常运转，天柱不敧㪁。青纸申中谢，朱霞接内凡。莲华安稳坐，过海不张帆。
杂诗·其五
作者：沈曾植
朝代：清
体裁：古风

南山郁苍苍，群龙讵无首。北山遥黯黮，鸣鸟不闻久。市朝一衮衮，喙鸣诚否否。哀哉蜉蝣羽，何处鹪鹩守。愿闻薤露歌，梁侯识非后。朝饮酢三升，暮饮酒一斗。衣冠伟相向，堂廉峻无苟。天地谅匪仁，丈夫尔何负。
杂诗·其五
作者：沈曾植
朝代：清
体裁：古风

秋叶无妍姿，秋灯无显迹。窗前老槐树，柯觡日槭槭。寒塘蒲苇短，淡日乾坤白。解㑊视荫情，苍莽远行客。宿春嗟已晚，输载念谁役。幸自可怜生，尔牛来角尺。
杂诗·其八
作者：沈曾植
朝代：清
体裁：古风

棋局熨虚腹，隐囊倚颓颜。茶香鼻有守，鼎冷丹方还。楼外天旷漠，楼前水潺湲。无心蜗篆壁，有情鹤归山。生年鹖冠子，纳息迦㫋延。事往悔吝除，秋成天野宽。我不著一法，而法循无端。小山有丛桂，将子来同攀。
杂诗·其八
作者：沈曾植
朝代：清
体裁：五言律诗

鬼哭天无字，书焚吏作师。化人骄鬼魅，当道并狼狸。赤舌烧城尽，青霄洒涕悲。贡金须九牧，象物此邦奇。
杂诗·其六
作者：沈曾植
朝代：清
体裁：古风

客至亦何见，主言自舒怀。非人身相尽，衡气天韬谐。水石偶矶激，木火生摩揩。居然吹比竹，亦或砰神椎。语默孰司契，合离两非佳。蝉休客亦去，止止还心斋。
杂诗·其六
作者：沈曾植
朝代：清
体裁：五言律诗

秦谶儋谁记，周书旷或疑。事宁甘后补，祸已怵前知。海水千年碧，僧衣一染缁。真空成幻有，将妄塞馀悲。
杂诗·其四
作者：沈曾植
朝代：清
体裁：古风

与可广长舌，东坡眇禅师。客来偶相示，梦迎端不疑。涧竹八风受，池月千波随。颇复相识否，观河老波斯。
杂诗·其四
作者：沈曾植
朝代：清
体裁：五言律诗

塞向朔风寒，斜阳瘦不欢。长愁剧冯衍，善忘是师丹。语阱骄须避，天刑作未完。右军辞世帖，留待米家看。
杂诗·其四
作者：沈曾植
朝代：清
体裁：古风

鲁连东蹈海，荆卿西死秦。紫芝数老翁，懦智完其身。白发老范增，留侯美妇人。艰难矢微愿，饮啄随群伦。岂知夥颐变，人定天为真。烈士名勿章，勇夫气勿伸。沟壑所不辞，竹帛焉足珍。持告我友朋，沈忧日缗缗。
杨母邱太夫人六旬寿摄影赞
作者：沈曾植
朝代：清
体裁：古风

瀰瀰韩江流，浩浩沧洲湄。天乐音声云，祝寿母延釐。早岁茹荼苦，晚年乐檀施。福德庄严身，自天佑申猗。
松寿堂诗话图为庸庵题
作者：沈曾植
朝代：清
体裁：七言律诗

玉简元辰后甲驰，灵均重揽揆余词。葛溪集有匡时议，无住庵成和韵诗。丘壑有情留画里，壶觞命侣及花时。彭铿本是殷顽侣，唤作神仙亦不辞。
林色
作者：沈曾植
朝代：清
体裁：五言律诗

寒林苍晚色，亲见李咸熙。山水纯全在，衣冠赏会疑。艺成应有道，心达定无师。异世王摩诘，云烟起墨池。
梁节厂六旬寿诗
作者：沈曾植
朝代：清
体裁：七言律诗

栖凤楼东旧史官，高秋霜鹘不空拳。两封谏草张清议，六树官梅共岁寒。上界仙师尊尹寿，中兴殷道若甘盘。遥知奎画从天降，稽古荣为后代看。
梅道人墨竹
作者：沈曾植
朝代：清
体裁：古风

竹君风味出孤直，檀栾晚节无矜持。吴生荡胸渭川隘，扑笔万梢生墨池。旧闻江南铁钩锁，悬腕乃自颜张遗。此竹千丈扶寸耳，折钗拆壁锋端追。至元文采袭延祐，水晶宫有南宗师。倪黄吴家虫蚀木，密印岂独王蒙持。神都昔觏夏山图，笔与元气相淋漓。却回鹏游入蜩掇，瘦茎滴露风参差。墨王蜕神五百年，题字澹与秋云澌。画人去来拟丁个，骨董颇得摩绢丝。付与支郎赏神骏，骊黄牝牡坐忘时。
梦中作
作者：沈曾植
朝代：清
体裁：七言律诗

国士桥边梦乍通，燕南赵北水濛濛。有身判作常啼佛，不死终乘绝辔风。伏剑岂忘鸣越甲，埋轮犹见挟秦弓。马缨花外冠缨血，长与荆高泣鬼雄。
梦中诵二樵句悲咽而寤即以起句
作者：沈曾植
朝代：清
体裁：七言律诗

秋气谁先先与云，人间天上永离群。河梁别后无消息，露电光中几放纷。舍利花为天女恼，参寥语自子葵闻。女婵娟相潺湲涕，会是秋坟再见君。
梦湘同年迭示苹珊太守新诗感怀继和·其一
作者：沈曾植
朝代：清
体裁：七言律诗

江上同云万里遥，江城寥廓树森萧。蜃天楼阁层层幻，鱼海风尘处处骄。再拜农祥邀乐岁，况忧患气入氓谣。钧天漠漠终难问，剩共悲翁说治朝。
梦湘同年迭示苹珊太守新诗感怀继和·其二
作者：沈曾植
朝代：清
体裁：七言律诗

遨游楚客能无思，怀旧风人别一家。且对名山觅丹米，可无词客咏冰车。春来各遣觚棱梦，老去羞看顷刻花。王氏风流皆内史，谢郎怊怅托馀霞。
楚泽
作者：沈曾植
朝代：清
体裁：七言律诗

楚泽昔贤蕉萃地，日华川上窈停来。病身更觉天宇窄，老眼不为蒲抑哀。荡荡江湖千念尽，堂堂人物百年催。蒋山青骨悬知记，洹水琼瑰有梦回。
楼上
作者：沈曾植
朝代：清
体裁：七言律诗

楼上阑干倚碧空，楼前黄叶小心风。宵光熠耀星争出，妄想圆成日再中。残照定知连净域，馀霞随愿化雄虹。潮音宣唱终无地，付与江家妙女童。
楼前玉兰初绽一萼漫赋柬庸庵尚书·其一
作者：沈曾植
朝代：清
体裁：七言律诗

木笔初开第一花，道人元想属朝霞。衰年济胜原无具，生意逢春岂有涯。水影空明处土墓，花光炽盛娜如家。天怜丈室寂无语，夜降仙人萼绿华。
楼前玉兰初绽一萼漫赋柬庸庵尚书·其二
作者：沈曾植
朝代：清
体裁：七言律诗

木笔初开第一花，春风何处不天涯。排当节物分题数，检点签幐记事差。佳句君添花萼富，卧游我有少文嗟。画图飞去落何处，莫是承天浚井家。
楼望·其一
作者：沈曾植
朝代：清
体裁：七言律诗

冶城北望暮云开，浩荡秋从此处来。三面风涛环睥睨，一时盘错见雄才。皖山乱叠晴还好，秋暑无多送却回。直为苍生留谢傅，可堪丝竹不胜哀。
楼望·其二
作者：沈曾植
朝代：清
体裁：七言律诗

佳客岁时论学地，高楼登眺感秋来。庐江极目延长薄，大霍何年发异才。南雁有书传客去，西风无语送潮回。丈夫詄荡千秋意，未作江关庾信哀。
楼望叠前韵
作者：沈曾植
朝代：清
体裁：七言律诗

江湖杳杳去帆影，旭日曈曈晨市声。笛里关山梅蕊白，病中心绪蜡花明。海山何处堪投迹，乐国加持祝往生。零落篇章窅荧梦，沙头野鹤五更鸣。
樊园钟集止相以新橘一箪饷坐客和天琴韵·其一
作者：沈曾植
朝代：清
体裁：七言律诗

抛却萸枝擘橘瓤，老仙携与展重阳。郁芬触手含神雾，徕服牢愁托后皇。秋远正思高口水，液甘如挹帝台浆。岁寒心在乡关远，且共深杯玩景光。
樊园钟集止相以新橘一箪饷坐客和天琴韵·其二
作者：沈曾植
朝代：清
体裁：七言律诗

绿野园中千树在，不数吴柑与蜀卢。此中偕隐有仙叟，晚岁资家惟木奴。书帖定知题百颗，结根谁待赋三都。棹歌声里乌菱角，枨触羁怀到范湖。
樊山以千叶莲诗见示和答一首
作者：沈曾植
朝代：清
体裁：古风

风裳水佩霞肌肤，溪女名在琅函书。化身作花花表法，令德来教庄抽扶。霜心早含辛苦薏，密意不展葳蕤须。一重一掩深约束，三嗅三叹情何如。诗七篇量珠百斛，捷甚清言如炙毂。催花不放奈花何，飞起溪边双属玉。由来净域有香严，底遣肩吾问连叔。易家新语左家医，十手传钞嗟未足。丈夫硌碌当哀晚，秋士悲吟兴非浅。那将齿痛恼昌黎，且对芙蓉赋明远。裹蒸餈饵茶枪旗，观我生退还观颐。归来露冷波翻夜，不是朱弦清庙丝。
樊山写示留别诗和韵·其一
作者：沈曾植
朝代：清
体裁：七言律诗

便作无心出岫云，胥涛八月正浑浑。前车傥有昆阍客，负剑无劳雒诵孙。玉宇琼楼重入梦，佩兰服艾不同根。澄清揽辔今何向，惆怅骊驹却在门。
樊山写示留别诗和韵·其三
作者：沈曾植
朝代：清
体裁：七言律诗

蒲轮底似铁轮平，九百黄车小说成。致怨马群将尽取，向来豹隐未藏名。将离我为同林感，远志君知北驭轻。三万六千投钓具，韩豪端自类僧清。
樊山写示留别诗和韵·其二
作者：沈曾植
朝代：清
体裁：七言律诗

栎社频年迹最亲，腰能忘带主忘宾。鲁儒龙虎从容相，漆吏鲲鹏变化身。去作佛图调海鸟，归来甪里有仙人。晨风零雨秋何早，谁见林宗垫角巾。
樊山写示留别诗和韵·其四
作者：沈曾植
朝代：清
体裁：七言律诗

大士能为普眼观，小儒终恋楚臣冠。扶摇那免忘鸠笑，语默因知异鼠肝。幻火轮催仙蹻远，阳关图就老渔看。画眉声里偏劳我，独把秋风九鼎竿。
樊山叠前韵见赠和答·其一
作者：沈曾植
朝代：清
体裁：七言律诗

吹起东风剑首尘，白头海上两畸人。君衔梭凤扶桑茧，我味草茶双井春。光景常新文字性，金刚不坏宰官身。向来莲社归依佛，岂假桃源更避秦。
樊山叠前韵见赠和答·其三
作者：沈曾植
朝代：清
体裁：七言律诗

机锋电掣不留尘，水镜光中万象真。菩萨證居欢喜地，善才参到树花神。戒禅悟后无馀梦，金粟重来是幻身。尽大地中开只眼，诗人谁个不禅人。
樊山叠前韵见赠和答·其二
作者：沈曾植
朝代：清
体裁：七言律诗

云居梵辅几千年，劫劫相催箭脱弦。心影孤明还月满，目精回照谢风怜。来从绝迹无行地，去即阿含有顶天。腊月即今三十日，一锥不立更听然。
樊山叠前韵见赠和答·其四
作者：沈曾植
朝代：清
体裁：七言律诗

七集流传熟读苏，玉堂香案任描摹。安居北岭看茶笋，散诞西园入画图。照海烛光吟夜久，动风幡处验心无。祇愁一酌曹溪水，又涨三江泛五湖。
樊山寄诗相讯和韵答之·其一
作者：沈曾植
朝代：清
体裁：七言律诗

骑马南池到北池，宫槐苑柳记前枝。春明老有残馀梦，锦段遗看往复丝。过去身留长驻景，未缄书后续题诗。磨人剩墨今无几，报与河汾老友知。
樊山寄诗相讯和韵答之·其二
作者：沈曾植
朝代：清
体裁：七言律诗

宴坐香销柏子烟，梦中相见话钧天。谁参北秀南能句，已过明昌大定年。十月菊花非市种，一枝梅在说丛编。知君此夕应思我，写寄诗凭过海船。
樊山录示移居诗依韵奉和·其一
作者：沈曾植
朝代：清
体裁：七言律诗

早知桑下情无住，题作萧斋地即佳。兰渚偶为金谷感，右军奚羡季伦奢。仙庭翠挹延年柏，海国红留望帝花。街树行疏木门响，松筠识取右丞家。
樊山录示移居诗依韵奉和·其三
作者：沈曾植
朝代：清
体裁：七言律诗

新居重赋乐天翁，遁世长怀邴曼容。儿辈觉宁妨谢傅，吾庐爱自惬陶公。林光瑟瑟凉初伏，诗卷泱泱表大风。比似一官添一集，曲移别调略相同。
樊山录示移居诗依韵奉和·其二
作者：沈曾植
朝代：清
体裁：七言律诗

蚁尊鲑菜饷比邻，风俗天涯意倍亲。舍卫园林多长者，永嘉名士是流人。三闾不坠睢漳望，四上常留屈景春。安石榴前容客醉，绿阴如幕草如茵。
樊山录示移居诗依韵奉和·其四
作者：沈曾植
朝代：清
体裁：七言律诗

华藏千生发一沤，轩窗朗朗室幽幽。仙人感慨摩铜狄，诗派渊源话石牛。排日曝檐舒画轴，新词题检署书舟。春申云梦情谁托，万里斜阳独倚楼。
樊山得前诗即夕和答三日达沪再叠前韵·其一
作者：沈曾植
朝代：清
体裁：五言律诗

十日邮书返，欢开斗检封。报逾响竹捷，荣与秀葽同。静夜抽思续，名身自性空。故宫宫动理，万里一音中。
樊山得前诗即夕和答三日达沪再叠前韵·其七
作者：沈曾植
朝代：清
体裁：五言律诗

左思君伴侣，周访我赓酬。幻相师何怒，贫家贼不偷。生涯同谢郑，寂寞对羊求。布谷翻澜是，江间鴶鵴鸠。
樊山得前诗即夕和答三日达沪再叠前韵·其三
作者：沈曾植
朝代：清
体裁：五言律诗

寒山何处所，钟定即山思。我室文殊问，君行拾得知。笔来呼虎仆，年去记蛇儿。相见宁无日，论文更不疑。
樊山得前诗即夕和答三日达沪再叠前韵·其二
作者：沈曾植
朝代：清
体裁：五言律诗

周士能歌咢，梁台有建除。大才甘压迮，积习不生疏。即席成萧介，登堂示庆馀。黑头毛令健，谁道不中书。
樊山得前诗即夕和答三日达沪再叠前韵·其五
作者：沈曾植
朝代：清
体裁：五言律诗

选树莺偕入，浇花蠹已歼。日疑三统历，月吐四更帘。儿有添丁喜，翁惊算亥添。南湖奢愿转，书种待张炎。
樊山得前诗即夕和答三日达沪再叠前韵·其八
作者：沈曾植
朝代：清
体裁：五言律诗

乡井称三老，春秋有半人。香薰西竺字，碑写北朝春。佛国和音鸟，天池纵壑鳞。与君吹剑首，谁信有风轮。
樊山得前诗即夕和答三日达沪再叠前韵·其六
作者：沈曾植
朝代：清
体裁：五言律诗

故人作神去，六七不为稀。袁粲操蛇待，王乔驾鹤归。论穷逢鬼瞰，刽久喜人肥。说与东坡老，清谈忘客饥。
樊山得前诗即夕和答三日达沪再叠前韵·其四
作者：沈曾植
朝代：清
体裁：五言律诗

四十年来事，迢遥积想阴。麻沙无足本，家乘耿前心。乐史编犹待，黄民秘太深。保安街在否，抚卷一沉吟。
樊山招同伯严节庵完巢子勤小集寓园阅所藏书画婆娑竟日摄影而散次日以长歌写示次韵奉和
作者：沈曾植
朝代：清
体裁：古风

溺水理必笑，食糠体犹肥。茶仙亭中茶梦回，逸怀正对秋园开。细草齐于新秃楬，广场净绝相吹埃。若尚书期长者斋，有客有客于于来。胡奴车庳不羊鹿，鄮县市富供鮨鲑。抽簪散髻心安排，桓厨张笥身周围。归家研子初引喤，三古四科吁夥颐。草衣逸笔江南熙，蒋法蜀黄色胜之。王翚千金画估重，槃槃巨册图西陂。朱翁咨嗟宋卿赏，惜变古法成今姿。不如染香凤麟□，盘礴赵黄达无疵。南华萧閒散卓笔，松原钩斫苍官皮。罗聘鬼眼画鬼趣，指墨淋漓濡钵池。彼皆掉鞅画苑外，争长各有千秋思。嗟兹诸公世丰乐，心精圆莹无牵率。一鬨谁曾关市平，专家各自周阹落。当时自适书画禅，后代翻传特健药。葛岭堂开蟋蟀骄，丰城剑去神龙活。朱雀桁头飞祅燐，宝墨侥倖依诗人。毬路锦贉保无恙，衣带摺在犹全真。虹月沧江米家舫，书画谱录宣和春。西园雅集临河宴，露电光中斗身健。杖履竹溪成六逸，故事梁公晞九谏。惜无善画颊端毫，好祝加餐食单面。影形并入天光摄，罔两何劳行止劝。病客身先暝鸦去，主人坐阅秋蛩旦。梁家诗送遍桥南，客里光阴意何限。归去来，一巢之上身足安。吾庐枫桕霜红酣，露如珍珠八月三。浮家泛宅去未得，模山范水穷犹堪。楚颂绘丹橘，唐笺奉黄柑。少文四壁生有贪，杨褒百幅遮茅檐。安得清风北来，净扫秋塍螽螟蝻，当心白日回虞崦。紫桃轩垂斑竹帘，还与诸公品书录，日日斗韵搜叉尖。
樊山病齿而诗益多和答一首
作者：沈曾植
朝代：清
体裁：七言律诗

小极仙心更不同，新诗书遍画屏风。三星一月能知状，嚼蕊吹花故恼公。试乞戎盐如雪白，不须担火助颜红。清斋为转楗陀咒，准度华胥一息中。
次前韵二首·其一
作者：沈曾植
朝代：清
体裁：七言律诗

左挹陵阳右仲都，玄玄上德不曾孤。变形易貌称常在，福地仙居入太无。溪水西流催妙算，帝车东指建威弧。仙机到底难详准，十姓胡中第几胡。
次前韵二首·其二
作者：沈曾植
朝代：清
体裁：七言律诗

光道回看日驭扶，中黄虚静对辰孤。微明道要观常有，幽愤经题讳大无。消息六爻疑躁卦，方圆八线割馀弧。媲摩川上寻前路，谁道青牛不化胡。
次樊山小除夕韵
作者：沈曾植
朝代：清
体裁：七言律诗

如此江山日乍长，椒盘守岁阿戎忙。衣冠阊阖三生梦，瓶钵禅关一炷香。天上星辰还历历，画中人物自堂堂。月明云散须臾事，挈我同游建德乡。
次止相题江西诗派二家集见示韵
作者：沈曾植
朝代：清
体裁：七言律诗

江潭摇落柳无枝，麟角牛毛讵有期。少惜雕虫非壮士，老亲风雅转多师。乾坤毁后宁无易，鄘邶删馀尚有诗。药圃湘肤秋次第，重言为借注圆卮。
次綦字韵答云门·其一
作者：沈曾植
朝代：清
体裁：七言律诗

雨径声闻薄借綦，风廊曲罢老琴师。连绵字识傅朋体，法度言疑荆国诗。小乘经题翻睒子，中天水道注临儿。何妨薰息膏销去，大好风清月白时。
次綦字韵答云门·其三
作者：沈曾植
朝代：清
体裁：七言律诗

圯上何年堕履綦，素书长罢帝王师。谁携谢朓惊人句，看草卢仝月蚀诗。楚国百年喑大鸟，齐州九点幻巫儿。水天閒话分明记，悽绝传芭会鼓时。
次綦字韵答云门·其二
作者：沈曾植
朝代：清
体裁：七言律诗

七条衣办参方具，五戒仪从轨范师。黄叶声乾无想定，碧云日暮有情诗。三冬自惜不龟手，百岁谁希打老儿。沧海更无波定处，故人还有梦来时。
次韵云门斋中杂诗四首·其一
作者：沈曾植
朝代：清
体裁：五言律诗

月虚鱼脑减，霜降鹖冠加。小极成蕉梦，忘忧泛菊花。苦应尊谏笋，味与瀹团茶。容易秋原暮，高林点晚鸦。
次韵云门斋中杂诗四首·其三
作者：沈曾植
朝代：清
体裁：五言律诗

漏永繁霜夜，薪传异世心。医逢新鬼喜，病自倒仓深。六气阴阳尽，三因内外侵。黄河宁可塞，枉著铸黄金。
次韵云门斋中杂诗四首·其二
作者：沈曾植
朝代：清
体裁：五言律诗

閒静得诗慵，文身自性空。菘芽含露白，韭本入秋丰。物性矜衣蠹，天心感稻虫。三生悲愿影，回向镜光中。
次韵云门斋中杂诗四首·其四
作者：沈曾植
朝代：清
体裁：五言律诗

危语应难续，刍询理有真。方言讹破故，药议有因陈。霜野龙蛇蛰，秋原乌鸟亲。勉留平旦气，或作再来人。
次韵云门斋中杂诗四首超社第十六集会于泊园赋催雪诗不拘体泊园先成余用其韵·其一
作者：沈曾植
朝代：清
体裁：五言律诗

至后霰未集，苍茫疑化工。旋开晨雾白，祇是晚霞红。客岁漂摇久，家山想像中。荒塍锄莱甲，一溉喟园公。
次韵和倦翁龙华寺看桃花即物起兴怅触余怀
作者：沈曾植
朝代：清
体裁：五言律诗

岂有拈花悟，频邀步屐来。春阴过上巳，蹇步倚层台。风蝶新新见，篝狐夜夜催。桃人语木偶，流宕几时回。
止盦相国觞同社诸公于敝斋相国与庸盦尚书诗先成曾植继作
作者：沈曾植
朝代：清

春风骀荡来，朝气在巾屦。川上逝不留，吾生渺焉住。平生五岳愿，跛者不忘步。屏迹土室中，万象入伛偻。身是古莽民，甘寝世无曙。群公排闼入，有酒忽成醧。有俎鸡骛兼，有笾肴核旅。衣冠今四皓，朋辈昔三署。或拍洪崖肩，恣浮魏王瓠。青冥驰野马，迅辔不容驭。竹素傥相招，焉能閟情语。录公喟遐想，题目此欣遇。《字说》一掀髯。析言劳介甫。逸礼不台记，遗书不师传。逸品画不圣，逸曲琴无弦。天壤廓无际，逸者象其先。古今邈无朕，逸者游其玄。坐作鲲溟运，立当鳌极掀。神依少广母，室在昆仑巅。焉识么虫聚，中有雷阗阗。焉识须罗孔，目有刀轮旋。埋照不忘照，镜空群动前。吾方耽逸病，放意怀与安。凿齿人且半，壶邱鲵有潘。新阳感积悴，哀乐环无端。庶以长者言，将持日车迁。酒阑积绛算，僾唈吾生观。霁雪照江邑，不能濡海漘。余寒犹渗骨，袭我羊裘人。秀树回含绿，鸣禽亦怀新。天光延午景，草色晞遥圳。花事可蜡屐，雨行随垫巾。岂无填海石，噫此无怀民。夕照散车辙，长烟凌塞氛。还将洛生咏，付与临川论。
止盦相国觞同社诸公于敝斋相国与庸盦尚书诗先成曾植继作·其一
作者：沈曾植
朝代：清

春风骀荡来，朝气在巾屦。川上逝不留，吾生渺焉住。平生五岳愿，跛者不忘步。屏迹土室中，万象入伛偻。身是古莽民，甘寝世无曙。群公排闼入，有酒忽成醧。有俎鸡骛兼，有笾肴核旅。衣冠今四皓，朋辈昔三署。或拍洪崖肩，恣浮魏王瓠。青冥驰野马，迅辔不容驭。竹素傥相招，焉能閟情语。录公喟遐想，题目此欣遇。《字说》一掀髯。析言劳介甫。
止盦相国觞同社诸公于敝斋相国与庸盦尚书诗先成曾植继作·其三
作者：沈曾植
朝代：清

霁雪照江邑，不能濡海漘。余寒犹渗骨，袭我羊裘人。秀树回含绿，鸣禽亦怀新。天光延午景，草色晞遥圳。花事可蜡屐，雨行随垫巾。岂无填海石，噫此无怀民。夕照散车辙，长烟凌塞氛。还将洛生咏，付与临川论。
止盦相国觞同社诸公于敝斋相国与庸盦尚书诗先成曾植继作·其二
作者：沈曾植
朝代：清

逸礼不台记，遗书不师传。逸品画不圣，逸曲琴无弦。天壤廓无际，逸者象其先。古今邈无朕，逸者游其玄。坐作鲲溟运，立当鳌极掀。神依少广母，室在昆仑巅。焉识么虫聚，中有雷阗阗。焉识须罗孔，目有刀轮旋。埋照不忘照，镜空群动前。吾方耽逸病，放意怀与安。凿齿人且半，壶邱鲵有潘。新阳感积悴，哀乐环无端。庶以长者言，将持日车迁。酒阑积绛算，僾唈吾生观。
止相复用山谷本字韵作一诗和答
作者：沈曾植
朝代：清
体裁：古风

孟骨宛陵叟，韩徒乐安公。骑驴相公歌元丰，大辨才属眉山翁。团茶四君皆四果，双井晚證菩萨空。空中假说西江宗，马驹蹴踏将无同。廿五圆通各三昧，仰山泉色沩山松。自来已自成古风，一经关捩群言笼。误矣沧浪眯句眼，且与张家参别本。
正月初八日直金危危云门用去年可庄诗韵作诗植和之
作者：沈曾植
朝代：清
体裁：七言律诗

丛辰不废杂家占，强为闺人祝米盐。掠剩倘分权相货，利行不藉尚书签。岁时荆楚传闻旧，宜忌曹家小历添。大好清宵凉月影，泠然风或送诸严。
正月十三日立春同人集海日楼寓斋分韵得新字
作者：沈曾植
朝代：清
体裁：古风

积瘁痗思旧，履端耿怀新。顺中观破立，反类占圆神。觞豆有娱乐，句萌共荼申。东风泛酒醴，北阙兹冠绅。起奉万年酬，邈思千载人。道情冲龛乱，定命吁前民。王谢岂无作，张房自相亲。永言图象表，仰瞩苍龙辰。维斗古不忒，载阳莺庶闻。鬼神壹来告，喙合思缗缗。
正月廿九日护儿举一孙詽斋以诗为贺依韵和之
作者：沈曾植
朝代：清
体裁：七言律诗

饮盏屠苏久朵颐，看君上首列群儿。居然宅相分馀秀，便作离孙唤两宜。他日抽丁张汉帜，今年吉午叶周诗。咳名拓取浯溪字，汤饼三朝信莫迟。
此夕
作者：沈曾植
朝代：清
体裁：五言律诗

此夕复何夕，黄天别有天。山今成濯濯，国岂号蠕蠕。南徼程生马，东川客拜鹃。老鸮吹碧火，散作万灯燃。
武昌客舍春感·其一
作者：沈曾植
朝代：清
体裁：七言律诗

楚尾吴头万里长，扬舲击汰听歌商。朅来江上搴芳草，终古天涯怨夕阳。芳树重寻惜往日，春衣一䋎警他乡。骚情楚思知多少，并与归心入混茫。
武昌客舍春感·其三
作者：沈曾植
朝代：清
体裁：七言律诗

黄鹤楼头倚杖时，天风吹晚衣披披。王孙芳草骚人佩，游女明珠太傅诗。能说山川惭雅故，可谈风月减玄思。登临最忆严夫子，白日青阳续楚辞。
武昌客舍春感·其二
作者：沈曾植
朝代：清
体裁：七言律诗

欲雨鹁鸠啼晚花，喜晴野老曝圆沙。也知应世无身手，自惜游踪阅岁华。眼暗废书浑不辨，梦归识路了无差。衡阳雁字望不至，徙倚江头看落霞。
武昌客舍春感·其五
作者：沈曾植
朝代：清
体裁：七言律诗

忆昨春泥蜡游屐，清江二刘偕可趋。翻书日过会稽市，读画畏说桓公厨。川花窈窕媚阳燄，旅客贫辛怀故都。腰缠那无扬州鹤，世味不及松江鲈。
武昌客舍春感·其四
作者：沈曾植
朝代：清
体裁：七言律诗

浩浩江流日夜东，浮云为客且从容。西飞有愿乘青雀，北上何缘斩黑龙。万里江山舒望眼，一行书札话游踪。岸花汀草都无赖，蛱蝶鸳鸯妒杀侬。
武昌遇吴君遂刑部赋赠
作者：沈曾植
朝代：清
体裁：七言律诗

吴郎意气狎龙虎，未惜屈曲居世间。云鳞东西偶舒卷，仕已去来非等閒。落叶声乾旅怀积，锦衾梦冷丽情闲。藏书万卷足归隐，江汉风尘凋玉颜。
武昌重晤节庵作
作者：沈曾植
朝代：清
体裁：七言律诗

虫臂鼠肝随所向，蓬心老去益支离。扶舆黄土抟形始，纵浪沧溟濯足思。大地十生悲愿海，广场一瞬幻人师。明朝精卫盦前去，重省龙场悟道时。
每日至戌亥子时神情特定口占小诗奉呈倦翁目力则眊眊大损也
作者：沈曾植
朝代：清
体裁：五言律诗

黄叶飘如蝶，青冥逝不遐。秋心停病榻，缺月皎窗纱。药议烦良友，杯瓷溢乳花。聊将清夜思，不尽报君家。
水调歌头
作者：沈曾植
朝代：清
体裁：词

天马控西极，鸣鹿在南山。雪花堕地如掌，猿臂彀黄閒。左带双鞬鲛箙，右拥单于日逐，小队凯歌还。白骑故人问，翠墨特勤刊。穷塞主，老胡语，远游篇。东南月生沧海，耿耿视刀环。风鹢飞飞更退，秣骥垂垂欲睡，梦语醉钧天。蒲苇纫无已，磐石转弥顽。
水调歌头
作者：沈曾植
朝代：清
体裁：词

峨舸下江夹，双阙豁天门。柁楼徙倚回望，鹊尾夕阳痕。多谢襄阳父老，寄语石城年少，䟤跋漫纷纭。地土贱无直，山鬼事何论。五杂组，八风舞，七言文。去矣西河老守，别语漫云云。风起白头高浪，日暮碧云孤唱，林际见春申。黄鹄来相迓，绛老问生辰。
水调歌头
作者：沈曾植
朝代：清

峨舸下江夹，双阙豁天门。柁楼徙倚回望，鹊尾夕阳痕。多谢襄阳父老，寄语石城年少，䟤跋漫纷纭。地土贱无直，山鬼诗何论。五杂俎，八风舞，七言文。去矣西河老守，别语漫云云。风起白头高浪，日暮碧云孤唱，林际见春申。黄鹄来相迓，绛老问生辰。
水调歌头·答孟劬
作者：沈曾植
朝代：清
体裁：词

病鹤敛奇翼，归燕睇空梁。江南草绿千里，晦朔误阴阳。筑室久荒三瓦，说法未安一把，尺宅自清凉。好在张平子，重赋远山将。窌移宫，野骇徵，醉吟商。幕天席地，何处走见二豪僵。尘劫赤明诞谩，梦影清都显见，天地豁雷硠。乞子青霞佩，方驾白云乡。
水调歌头·蒋孟蘋得宋刊周密《草窗韵语》，以密韵榜其楼，索赋词纪之
作者：沈曾植
朝代：清
体裁：词

呼起弁阳叟，还作雅谈无。野语齐东未问，韵语落西湖。不向二宗参话，不共四灵通社，佳句锦囊馀。无学亦无病，诗说味同如。我知君，君靳我，卷还渠。清苕浊霅，无恙仙馆占名区。也有玉田春水，也有碧山新月，个是竹山庐。谁是紫霞叟，还倩上彊朱。
水调歌头·蒋孟蘋得宋刊周密草窗韵语，以密韵榜其楼，索赋词纪之
作者：沈曾植
朝代：清

呼起弁阳叟，还作雅谈无。野语齐东未问，韵语落西湖。不向二宗参话，不共四灵通社，佳句锦囊余。无学亦无病，诗说味同如。我知君，君靳我，卷还渠。清苕浊霅，无恙仙馆占名区。也有玉田春水，也有碧山新月，个是竹山庐。谁是紫霞叟，还倩上彊朱。
水龙吟·夔笙拓江总碑残字，半塘得之，因为《秋窗忆远图》徵题
作者：沈曾植
朝代：清
体裁：词

白头江令还家，吴天极目迷残照。归心何处，桐阴井识，柳前门到。家国苍凉，人天悲愤，江山凭吊。付残碑翠墨，怀人千里，图画里、西风悄。太息骚人潦倒。总一例、雨啼烟啸。暮年词赋，暮秋行旅，昔愁今抱。如此江山，数行雁落，一钩月皎。感余怀天末，芳馨脉脉，引幽兰操。
水龙吟·夔笙拓江总碑残字，半塘得之，因为秋窗忆远图徵题
作者：沈曾植
朝代：清

白头江令还家，吴天极目迷残照。归心何处，桐阴井识，柳前门到。家国苍凉，人天悲愤，江山凭吊。付残碑翠墨，坏人千里，图画里，西风悄。太息骚人潦倒。总一例雨啼烟啸。暮年词赋，暮秋行旅，昔愁今抱。如此江山，数行雁落，一钩月皎。感余怀天末，芳馨脉脉，引幽兰操。
永遇乐·再赠道希
作者：沈曾植
朝代：清
体裁：词

银管频催，瑶华重折，别怀柰许。澹日晖晖，春城梦梦，还是鸠呼雨。东风酒泛，南风草长，那更北风铃语。问归程、桃花万点，寻源知向何处。挐音去了，延缘谁见，海水天风今古。白马潮回，青牛气杳，身世原无住。垄前麦秀，庞公来往，拥鼻试吟梁甫。西江水，马驹蹴踏，付堂头举。
永遇乐·再赠道希
作者：沈曾植
朝代：清

银管频催，瑶华重折，别怀柰许。澹日晖晖，春城梦梦，还是鸠呼雨。东风酒泛，南风草长，那更北风铃语。问归程桃花万点，寻源知向何处。挐音去了，延缘谁见，海水天风今古。白马潮回，青牛气杳，身世原无住。垄前麦秀，庞公来往，拥鼻试吟梁甫。西江水，马驹蹴踏，付堂头举。
汉宫春
作者：沈曾植
朝代：清
体裁：词

华发归来，有鬖鬖病柳，摇落江浔。问形问影都置，星汉沈沈。青虫相对，一絇丝、且络琴心。浑未辨、蜂房蚁梦，先生自惯閒吟。恰到有情痴虑，觑偶然图画，便忆山林。仙山去人不远，谁遣而今。回帆挝急，又江头、其雨淫淫。还只怕、觚棱梦断，年年铜辇秋衾。
汉宫春
作者：沈曾植
朝代：清

华发归来，有鬖鬖病柳，摇落江浔。问形问影，都置星汉沈沈。青虫相对，一钩丝、且络琴心。浑未辨、蜂房蚁梦，先生自惯閒吟。恰到有情痴处，觑偶然图画，便忆山林。仙山去人不远，谁遣而今。回帆挝急，又江头其雨淫淫。还只怕、觚棱梦断，年年铜辇秋衾。
汉宫春
作者：沈曾植
朝代：清

思美人兮。又回风萧瑟，林影参差。蝉声在树，凄怨齐女何时。西山避面，怕愁吟逗入愁眉。已看到，落霞千里，萧瑟暮鸟空枝。煞是冥鸿云外，尚远音余响，缭绕琴丝。恒沙世界净愿，恨礼星迟。零笺断墨，报新来戴带眼还移。浑未了，黑风白雨，残灯倦客枯棋。
汉宫春
作者：沈曾植
朝代：清
体裁：词

思美人兮，又回风萧瑟，林影参差。蝉声在树，凄怨齐女何时。西山避面，怕愁吟、逗入愁眉。已看到、落霞千里，萧萧暮鸟空枝。煞是冥鸿云外，尚远音馀响，缭绕琴丝。恒沙世界净愿，恨礼星迟。零笺断墨，报新来、带眼还移。浑未了，黑风白雨，残灯倦客枯棋。
汉宫春·铜官山感旧
作者：沈曾植
朝代：清

奇绝云峰，又淮风别雨，蓦地相逢。中庭雨后，若榴别是真红。危楼徙倚，唤吾累、与话愁侬。愁不见、张星天上，高柯郁郁王蒙。飞尽漫天榆荚，自沈郎钱小，莫怨春空。空閒赤龙须下，跌宕陶公。东还海道，付篙师啸咏从容。人閒世、故衣新绽，年年马耳东风。
汉宫春·铜官山感旧
作者：沈曾植
朝代：清
体裁：词

奇绝云峰，又淮风别雨，蓦地相逢。中庭雨后，若榴别是真红。危楼徙倚，唤吾累、与话愁侬。愁不见，张星天上，高柯郁郁王蒙。飞尽漫天榆荚，自沈郎钱小，莫怨春空。空间赤龙须下，跌宕陶公。东还海道，付篙师、啸咏从容。人间世，故衣新绽，年年马耳东风。
江上
作者：沈曾植
朝代：清
体裁：七言律诗

人间万事触手尽，浩浩东风江上来。老树枯藤别生意，繁花炫服共春台。相留夕照从容尽，多事新莺睍睆催。楚国只今嫌胜舍，洞庭前驾莫邅回。
江上·其一
作者：沈曾植
朝代：清
体裁：七言律诗

江上晴云杂雨霞，江东兵气属吴娃。排成海外鱼龙队，秀绝闺中姊妹花。马上可应携粉镜，镫边元不碍裙纱。扁舟载得从何处，不是□□定若耶。
江上·其一
作者：沈曾植
朝代：清
体裁：七言律诗

老夫散发沧江上，坐想雨丝云鹤诗。病榻剧知嫠恤纬，畏途随相竿为棋。少年圯上传书□，谈士樵夫成笑资。战地人归闻鬼哭，声尘何自豁天倪。
江上·其三
作者：沈曾植
朝代：清
体裁：七言律诗

图绘应惭老画师，曹衣吴带总非宜。翻弓巧作盘雕射，挝铁何愁劣马骑。流火六丁如律令，祃牙双女在旌旗。李波小妹秦王姊，旧史翻来尚不奇。
江上·其二
作者：沈曾植
朝代：清
体裁：七言律诗

春风窈窕日曈昽，亦欲出门无杖筇。昔种玄都花几树，朅来自打曲三终。江干高居乾吃口，辇下壶觞祝病翁。□□□□久诘屈，篱落绿柳缭玲珑。
江上·其二
作者：沈曾植
朝代：清
体裁：七言律诗

结束要支总不同，柳枝飘起大王雄。青州箭社分旗上，玄女兵符在掌中。壮士心情歌汉月，男儿跪拜出唐宫。爷娘不送行人问，尚在迷离扑朔中。
江城子慢·阁夜
作者：沈曾植
朝代：清
体裁：词

寒更欺病客。江阁夜，虬箭伶俜滴。金粟尺。玉带砚，隐约避人书迹。陨星石。万里归来鹃血污，天门泪、仙人兵解厄。人间直恁休囚，星汉更无消息。年时连环共解，对雪江愁晚，眼迷朱碧。枉抛掷。行云梦，神女今来天隔。了无说。袖里衣冠飘撇下，第几劫、昆池灰晕赤。冥冥碧火，巢中鸮夜吓。
江城子慢·阁夜
作者：沈曾植
朝代：清

寒更欺病客。江阁夜，虬箭伶俜滴。金粟尺。玉带砚，隐约避人书迹。陨星石。万里归来鹃血污，天门泪，仙人兵解厄。人閒直恁休囚，星汉更无消息。年时连环共解，对雪江愁晚，眼迷朱碧。枉抛掷。行云梦，神女今来天隔。了无说。袖里衣冠飘撒下，第几劫，昆池灰晕赤。冥冥碧火，巢中鸮夜吓。
江夜
作者：沈曾植
朝代：清
体裁：古风

玄虬委空烟旆旆，长风出峡云庚庚。深江鱼龙夜阒寂，孤客巾履宵竛竮。呜呼乾坤几波荡，来复鬼魅方纵横。枯鱼滴泪寄沧海，浊浪日下何由清。
汤雨生墨梅·其一
作者：沈曾植
朝代：清
体裁：五言绝句

墨花澹欲无，香严不留迹。彷佛林下人，孤影入残月。
汤雨生墨梅·其三
作者：沈曾植
朝代：清
体裁：五言绝句

美意延年去，奇怀入世初。盈襟冰雪意，持赠海云孤。
汤雨生墨梅·其二
作者：沈曾植
朝代：清
体裁：五言绝句

独立君自悟，寒风凛可知。真人天上去，江海长相思。
沈涛园六十双庆诗
作者：沈曾植
朝代：清
体裁：七言律诗

乔木寒风谡谡枝，书家人识老传师。谈为元祐诸贤学，箧有中兴间气诗。湖海大床还对客，楸枰急劫默观棋。荀龙薛凤才多少，快引齐眉介雅卮。
沈雪庐为余画寒林掩关图书扇答谢雪庐将归吴江
作者：沈曾植
朝代：清
体裁：古风

空山落叶寂音寂，澹墨写影癯僧癯。了知空有万缘尽，政尔生枯双管俱。他年如是画中见，春日到家杨叶濡。送君我梦已超忽，汾湖南是冬瓜湖。
沪上再见胡漱唐
作者：沈曾植
朝代：清
体裁：古风

病身厄岁尘嚣地，青眼逢君晷刻开。浊酒市楼还可醉，昔人梵志讵重来。班荆相语白日黯，彼稷之实丰年哀。道逢山鬼作人语，行上琅邪望帝台。
沪杭车中口号
作者：沈曾植
朝代：清
体裁：古风

南风越疆若迎我，石湖荡前羊角簸。有来鱼鸟自亲人，却立塔婆憺无可。翻翻联联衔尾车，轹破虚空超馺娑。老夫飘摇随长烟，神足通欤心不惢。方圆窅然鹄举观，朐䏰谁知蚓壤琐。蔚蓝天色垂光映，荡荡大千乾果蓏。四十年来五祝犁，默数始寅今逮午。小年私署越流人，戏语谁知成定果。曰归曰归昔胡壮，式微式微今则懦。滔滔孟夏复何如，那必清斋得晏坐。摽然白云起天际，傥有真人冰雪瑳。射襄城近日西斜，里乘呼儿炙谈輠。
河传
作者：沈曾植
朝代：清
体裁：词

春望。怊怅。夕阳西。霞渚风漪。眼迷。杜鹃劝人胡不归。归迟。落花红满蹊。锦字盘中辞宛转。愁不断。四角中央遍。夜相思。梦来时。月儿。常娥幽怨眉。
河传
作者：沈曾植
朝代：清

春望。怊怅。夕阳西。霞渚风漪眼迷。杜鹃劝人胡不归，归迟。落花红满蹊。锦字盘中辞宛转。愁不断。四角中央遍。夜相思。梦来时。月儿，常娥幽怨眉。
泊园再叠前韵雪意杳然更和四首·其一
作者：沈曾植
朝代：清
体裁：五言律诗

催雪雪未下，催诗诗太工。天宁悭瑞白，世已失真红。耕织艰难极，人材醉妄中。由来讼风伯，直与谴龙公。
泊园再叠前韵雪意杳然更和四首·其三
作者：沈曾植
朝代：清
体裁：五言律诗

日月传周纪，尘霾黯大冬。黄天犹有历，黑帝若为容。齿脱舌还在，愁多酒不浓。晴窗延望绝，坚卧罢扶筇。
泊园再叠前韵雪意杳然更和四首·其二
作者：沈曾植
朝代：清
体裁：五言律诗

商祝宁无效，雩坛竟不开。民岩谁顾畏，国计实嗟来。远望悲风至，难为岁运猜。所南传祭炼，与乞五丁雷。
泊园再叠前韵雪意杳然更和四首·其四
作者：沈曾植
朝代：清
体裁：五言律诗

回心怜小己，短札问阴寒。师说微词在，胸怀晷刻宽。来朋中露感，忆弟晚云看。惟有颠毛白，髟髟映曲阑。
泊园招饮以三月正当三十日起句·其一
作者：沈曾植
朝代：清
体裁：七言律诗

三月正当三十日，畸零不用课鸾徽。夕阳正向草中暮，客子那不春同归。吴羹乍瀹雀舌脆，貊炙不厌熊蹯肥。年芳一尔寒复暵，盼到清和试裌衣。
泊园招饮以三月正当三十日起句·其二
作者：沈曾植
朝代：清
体裁：七言律诗

三月正当三十日，老人心老倩谁安。头风药要孔璋借，眼雾花如杜老看。过去一春真潦草，人间百巧共兰单。可知园主归来好，芍药蔷薇尽改观。
泊园携示天琴诗怅然增感漫和·其一
作者：沈曾植
朝代：清
体裁：五言律诗

削迹城南客，鸥乡窃自封。望嫌梅信远，枯与柏枝同。孤愤身还在，深禅爱不空。故人还一见，心月静圆中。
泊园携示天琴诗怅然增感漫和·其七
作者：沈曾植
朝代：清
体裁：五言律诗

周侯惠好我，韵字借相酬。手为温岐举，心怜赵孟偷。寒宵髭乍断，夜室烛频求。为报喁于集，镌工阙未鸠。
泊园携示天琴诗怅然增感漫和·其三
作者：沈曾植
朝代：清
体裁：五言律诗

检点巾箱帖，风流故可思。物情三世变，心迹两人知。历序差秦谶，游踪隔蔡儿。韩陵遥共语，端不谤伤疑。
泊园携示天琴诗怅然增感漫和·其二
作者：沈曾植
朝代：清
体裁：五言律诗

老至谁牵挽，年灾倖复除。村田寻乐府，堂赠摘经疏。孤唱诗无况，畸人算所馀。打门翻一笑，何处月仪书。
泊园携示天琴诗怅然增感漫和·其五
作者：沈曾植
朝代：清
体裁：五言律诗

汉井窥重炽，巴蛇理必歼。铭须刊疐鼎，语与卜遵帘。词入中兴妙，餐当晚饭添。痴人相惜惯，不用笑炎炎。
泊园携示天琴诗怅然增感漫和·其八
作者：沈曾植
朝代：清
体裁：五言律诗

踞灶思前语，传灯付后人。朋尊诗耐久，花信室生春。白发三千丈，清江卅六鳞。上元嘉节近，催踏梵王轮。
泊园携示天琴诗怅然增感漫和·其六
作者：沈曾植
朝代：清
体裁：五言律诗

咄咄书谁识，绵绵梦亦稀。春随南雁去，书有北人归。野语纷陵杂，文身较瘦肥。韭花应有帖，昼寝疗輖饥。
泊园携示天琴诗怅然增感漫和·其四
作者：沈曾植
朝代：清
体裁：五言律诗

望断高楼眼，风云万里阴。我春愁不见，诸夏亦何心。蜀魄空山怨，荆尸暮气深。天河须洗甲，憔悴浣花吟。
泊园过谈写示近诗和韵二首·其一
作者：沈曾植
朝代：清
体裁：七言律诗

薄雨才苏病骨孱，春浮树下一开颜。梦华录数前生去，阳燄光成大智閒。封子偶寻青李帖，藏舟须买沃洲山。知君空洞情无寄，懒向蜗墙问触蛮。
泊园过谈写示近诗和韵二首·其二
作者：沈曾植
朝代：清
体裁：七言律诗

不晴不雨天病酒，匪今斯今帢汗颜。花底活徵蝶栩栩，桑下翳亦神閒閒。嗒然隐几我忘我，长望夕阳山外山。遗事谁从说天宝，畸民聊可写荆蛮。
泪雨
作者：沈曾植
朝代：清
体裁：五言律诗

泪雨晴无日，冤霜结未期。身应随劫尽，发悔入山迟。阁夜荒荒月，魂徕懜懜帷。百年同旦暮，甘自立枯枝。
洞下六日兀不成眠无用系心辄步来韵奉答金甸丞
作者：沈曾植
朝代：清
体裁：古风

候虫应时鸣，嘉蔬易地贱。天倪渺无朕，挠风复舒电。一入祥金冶，长悲素丝练。伤哉陆大夫，系缨喻峨弁。为蒉履方矜，临渊网奚羡。先生真古狂，众术就简练。孤根龙门桐，直干会稽箭。昔厕鹓鸿俦，早惊雕鹗眄。风尘有崩剥，江海隔颜面。一纸瘴江书，三年味无倦。早亡那律眼，敢作云门拣。宁知滮湖水，复此观河见。起揽使君髯，喜心成腼眩。我病维摩懒，选场迷最殿。君心域龙健，忍铠施方便。灭定现庄严，空华发菁茜。警我死灰禅，微泉沁枯砚。昭昭潭月朗，每每湖田衍。野游狎钓艇，寺故徵僧传。政尔诵苕根，残珠不能穿。
洞仙歌
作者：沈曾植
朝代：清
体裁：词

冰肌玉骨，自美人如月。不与常娥共圆缺。尽摩诃春晚，玉帐魂归，心眼冷，漦在龙亡荒忽。月华如水浸，花蕊楼台，朗朗金波照行屧。不醉复如何，岁岁年年，吹不断、紫绵香屑。乍长眉仙帔道人来，恁莺燕春秋，琵琶难说。
洞仙歌
作者：沈曾植
朝代：清

冰肌玉骨，自美人如月。不与常娥共圆缺。尽摩诃春晚，玉帐魂归，心眼冷，漦在龙亡荒忽。月华如水浸，花蕊楼台，朗朗金波照行屧。不醉复如何，岁岁年年，吹不断紫绵香屑。乍长眉仙帔道人来，恁莺燕春秋，琵琶难说。
洞仙歌
作者：沈曾植
朝代：清
体裁：词

月华如水，注金槃仙露。病眼非花亦非雾。念九霄多处，梦影巢痕，秋衾短、攲枕六更重数。影娥相识惯，白发貂裘，此夕危楼倚江浦。澹影不成描，荇藻痕交，倩谁画、此翁来去。与旧日吴刚话凄清，为长皱西南，纤纤眉语。
洞仙歌
作者：沈曾植
朝代：清

月华如水，注金槃仙露。病眼非花亦非雾。念九霄多处，梦影巢痕，秋衾短，攲枕六更重数。影娥相识惯，白发貂裘，此夕危楼倚江浦。澹影不成描，荇藻痕交，倩谁画此翁来去。与旧日吴刚话凄清，为长皱西南，纤纤眉语。
津沽杂诗·其一
作者：沈曾植
朝代：清
体裁：七言律诗

长宵漫漫戴星行，通潞桥前潞水清。党禁勉随张俭避，草间深愧伯仁生。招摇北指心如结，海水西流啸不平。七十二沽盘薄去，沧桑碣石太无情。
津沽杂诗·其七
作者：沈曾植
朝代：清
体裁：七言律诗

潇潇风雨敝南冠，惭愧秦人说报韩。万事足来赊一死，四时催去掉双丸。芳兰失土锄何惜，老柏无枝道已难。惟有鸱夷潮不改，年年罗刹起惊湍。
津沽杂诗·其三
作者：沈曾植
朝代：清
体裁：七言律诗

莽莽风尘万变驰，眼中突兀老袁丝。身行塞北天南遍，气盖朱家季布宜。两戒胸中蟠正干，一枰劫后记枯棋。天山碑上唐年月，只有元龙许共知。
津沽杂诗·其九
作者：沈曾植
朝代：清
体裁：七言律诗

漫讶江湖一长翁，蹒跚来听建章钟。事为名教身何避，天作君师理不穷。死魅也应为厉鬼，人间原自有枭雄。飙轮南北东西在，那便车驱哭阮公。
津沽杂诗·其二
作者：沈曾植
朝代：清
体裁：七言律诗

江汉思归一腐儒，羁怀秋与月轮孤。卷葹心忍频番拔，苌楚枝犹阿那无。大地尽从忧患积，清尊难得笑言俱。由来晋士能倾盖，倘得田盘共隐庐。
津沽杂诗·其五
作者：沈曾植
朝代：清
体裁：七言律诗

绿野园林海鹤姿，十年真愧识公迟。征南武库森犹昔，风后奇经用有时。天地间诗孤愤去，君亲愿重百生持。白头行与冥冥近，黄发长悬昧昧思。
津沽杂诗·其八
作者：沈曾植
朝代：清
体裁：七言律诗

皖伯城前迓节旄，十年旧事话萧条。玉音问对东朝圣，车骑威名北府昭。早见水仙灾有蜮，不疑徵贰妇为鸮。涓流不塞横流极，肠断当时老幕僚。
津沽杂诗·其六
作者：沈曾植
朝代：清
体裁：七言律诗

造化儿偏弄幻人，幻师无幻亦无真。补天石色陶娲氏，浴日波光召海神。位业图中罗万象，曼荼罗外列诸尊。六师异趣休相妒，共现光明自在身。
津沽杂诗·其十
作者：沈曾植
朝代：清
体裁：七言律诗

海若听然一笑迎，大圆镜相碧波平。仁王护国非无愿，变相金刚也有情。慧刃早将金翅剪，欲钩休遣巨鳌惊。茶山洋上看南极，农丈人星夜倍明。
津沽杂诗·其四
作者：沈曾植
朝代：清
体裁：七言律诗

诸老河汾许共攀，要凭定性转河山。长生且作神仙侣，极乐终收国土还。掉臂不须悲堕甑，剧谈元已解连环。玄都会有重来日，黄石无烦雪涕潸。
浣溪沙
作者：沈曾植
朝代：清

残雪楼台似梦中。去年花下惜悤悤。断肠流水又相逢。海涸尚余清浅碧，泪多难洗两三红。返魂忽证凤林钟。
浣溪沙
作者：沈曾植
朝代：清
体裁：词

残雪楼台似梦中。去年花下惜悤悤。断肠流水又相逢。海涸尚馀清浅碧，泪多难洗两三红。返魂忽證凤林钟。
浦口·其一
作者：沈曾植
朝代：清
体裁：五言律诗

远望青云起，岧岧窣堵波。中流祖生楫，斜景鲁阳戈。曳踵劳何直，前筹借岂多。洒然灵雨应，急响动蒲荷。
浦口·其二
作者：沈曾植
朝代：清
体裁：五言律诗

方岳依陶侃，须眉岂太真。河山开夏甸，云汉是周民。广广长川逝，昭昭素月新。旋归吟有约，莫误荐樱辰。
浪淘沙
作者：沈曾植
朝代：清
体裁：词

残照不回头。睇燕危楼。无心秋色有心愁。尽眼垂杨千万缕，踠地丝休。重叠报章留。黯淡银钩。榆钱飞尽麦人收。长是断无人见处，芳草悠悠。
浪淘沙·题边景昭画鸡
作者：沈曾植
朝代：清
体裁：词

老作喌鸡翁。晦雨霾风。穷愁志就话笼东。任遣尸居还口数，窠下儿童。虫蚁遍区中。啄啄何功。越家伏卵鲁家雄。赖有此君相慰藉，筛影玲珑。
浪淘沙慢·和彊村辛亥岁不尽五日韵
作者：沈曾植
朝代：清
体裁：词

春非我，嬉春还是，雨萼烟叶。暮雨潇潇转急。残灯黯黯未灭。荡千里春心山翠叠。江南梦、词客哀结。向白日青阳试招未，离魂远飘撇。嘈切。霓裳乐，世长辍。幻羽换宫，移家山破，双角飞更咽。尽穆护沙乾，敕勒川别。鹍弦弹折。醉卧处，何处秦关汉月。蚁梦南柯迷残垤。海影倒、波沈摩竭。虫沙碎，尧禽寒语雪。又误他，芳草王孙云峡拆。滔滔南纪江流绝。
浪淘沙慢·和彊村辛亥岁不尽五日韵
作者：沈曾植
朝代：清

春非我，嬉春还是，雨萼烟叶。暮雨潇潇转急。残灯黯黯未灭。荡千里春心山翠叠。江南梦，词客哀结。向白日青阳试招未，离魂远飘撇。嘈切。霓裳乐世长辍。幻羽换宫移家山破。双角飞更咽。尽穆护沙乾，敕勒川别。鹍弦探折。醉卧处，何处秦关汉月。蚁梦南柯迷残垤。海影倒，波沈摩竭。虫沙碎，尧禽寒语雪。又误他，芳草王孙云峡拆。滔滔南纪江流绝。
浴佛日超社第五集伯严为主即席送健斋枢相游泰山
作者：沈曾植
朝代：清
体裁：古风

九十日春归寂寞，湛湛园林静众绿。篱根谢豹恋青阳，相对虞兮诉愁萼。海气朝升作蝀蜺，词人老去成猿鹤。醉须千日饮无何，客有三人来不速。髯翁兴发逃病坊，律师一苇浮吴航。侍郎听履星辰上，今日扁舟云水乡。设茗衣冠仍故意，过江风景似殊方。宁知天地留吟卷，复有春秋纪则堂。二老长庚残月对，诸天宝树香城坏。滔滔孟夏去安之，历历开元眼犹在。密记金銮烛泪存，还家铜辇秋衾喟。萧条弦诵鲁儒围，不是耆英洛阳会。东望封中有古云，中黄太乙閟灵氛。七十二皇同揽涕，五龙六甲亦泯棼。道家欲起夷吾问，堂室长埋公玉文。呼吸天关应有语，沧凉日观杳无垠。昔游尚记长安乐，夙心未沫黄垆躅。斜街老屋问王筠，米市愁霖病陈卓。当年尽惜长沙夭，今日方知嗣祖福。万感尊前现在身，寸心幽国光明烛。月没参横送客归，春流野色露沾衣。浮生怆切人间世，象法彫讹梵呗辞。入海安期宁有遇，怀沙正则是长悲。神侯司命遥传语，可是腾根食蛊时。
海藏楼看菊花
作者：沈曾植
朝代：清
体裁：古风

黄菊吾畏友，严霜发精神。自嗟欺魄老，愧尔华荣新。正色摄神变，怀芳不氤氲。肃然满天星，礼觌夏时真。病足苦蹩躠，长廊未周巡。归来梦湘累，期我餐英宾。
消寒第二集会于敝斋庸庵九叠君字韵仆亦叠和之·其一
作者：沈曾植
朝代：清
体裁：五言律诗

名章横爽气，九叠起匡君。逸翰龙鸾字，晴天锦绣文。鬼憎王氏腊，神扫岳祠云。食禁森严甚，熊鱼取舍分。
消寒第二集会于敝斋庸庵九叠君字韵仆亦叠和之·其二
作者：沈曾植
朝代：清
体裁：五言律诗

景纯徵梦笔，骑省诮禅筒。文字残年债，轩窗破帽风。粥温乡俗煮，酒借旦寒中。太息元辰转，衰颜不再红。
涉江
作者：沈曾植
朝代：清
体裁：五言律诗

水枕云容与，春堤雾缭环。黝葱生界色，澹沱见江山。迟日看鸥度，新花逗燕还。向来惭楚老，回首望吴关。
涉笔简泊园
作者：沈曾植
朝代：清
体裁：七言律诗

墐户光阴闭大冬，冥冥江汉竞朝宗。国于天地有与立，志在春秋天必从。世智轮回成转毂，日华融曜起高舂。小心风与催消息，大雅材宁閟鼓钟。
涛园和余移居诗四叠前韵答之·其一
作者：沈曾植
朝代：清
体裁：七言律诗

物物元知性不迁，那分水澨与山壖。洪厓画里牛车去，苦县书中象帝先。暗树漏光萤自照，危巢拂幕燕相怜。道南政尔喧车马，心远何曾得地偏。
涛园和余移居诗四叠前韵答之·其三
作者：沈曾植
朝代：清
体裁：七言律诗

六十三年幻住身，大千世界夕阳魂。交柯坐上成双树，密谛幢前咒六门。犀甲吴戈三户厉，桃花流水义熙存。孤鸿自要冥冥去，多事还留雪爪痕。
涛园和余移居诗四叠前韵答之·其二
作者：沈曾植
朝代：清
体裁：七言律诗

商声何意感龙标，日记欣然付范寥。秋望练江成止水，日斜霞岫冠轻霄。酒悲泪溢长江水，病起情移赤岸潮。屈曲世间巢也得，免从雾里看张超。
涛园和余移居诗四叠前韵答之·其四
作者：沈曾植
朝代：清
体裁：七言律诗

纷来风马降霓车，八角垂芒字伟如。非想天中诸相足，缓声歌后百忧除。长留诗卷填沧海，不动星辰戴斗枢。一念万年知处在，自今吾亦爱吾庐。
涛园过谈谓雅集诗以和韵为合格适读散蒿二公诗有感于怀复成一章和尚书韵
作者：沈曾植
朝代：清
体裁：古风

昔偕郎潜今归潜，诗社复共吟叉尖。百首歌乎七年淹，绝倒庐山葛玉蟾。鬓霜镜照添复添，石阙口生钳复钳。春风扶摇堤柳纤，游幕朋甲遨头佥。酒星自照酒市帘，花林未效花神签。梅骨寒噤㾕，麦牙旱痎痁。天公亦为蛮触恼，塞耳愁闻突厥盐。蜚廉郁怒奋厥髯，雨师妾閟车无幨。咄嗞夜行怪游女，比飞妄逐崇吾鹣。百舌多言鸱属厌，黄雀后有黐竿黏。野老久收视，百里焉能瞻。小言无为玉差嫌，大言正有綦游炎。法界观成十花严，瓮中谁问醯鸡腌。陈简斋诗险韵拈，陈无已书报霜缣。远著谢公屐，倒和冬郎奁。春酌沈沈花落檐，溺人一笑为安恹，孑馀岂望熊鱼兼。屈指闰花朝，杨花热帐月冷帘。田家无五行，海中有星占。苦瓠定苦瓜无甜，子墨子突牢当黔。
清平乐
作者：沈曾植
朝代：清
体裁：词

嬉春下九。不是花长寿。东日才蒸西雨又。耐许有情生受。参军蛮语娵隅。白题舞罢跦跦。可有相关意否，摊门横也抽除。
清平乐
作者：沈曾植
朝代：清

嬉春下九。不是花长寿。东日才蒸西雨又。耐许有情生受。参军蛮语娵隅。白题舞罢跦跦。可有相关意否，摛门横也抽除。
清平乐
作者：沈曾植
朝代：清

春风独笑。樱晚棠还早。燕子多情忙不了。今日呢喃谁晓。清江自惯东流。遥山两点长愁。过了清明上巳，孤他楚尾吴头。
清平乐
作者：沈曾植
朝代：清
体裁：词

春风独笑。樱晚棠还早。燕子多情忙不了。尽日呢喃谁晓。清江自惯东流。遥山两点长愁。过了清明上巳，孤他楚尾吴头。
清明日云门泊园过谈泊园言今碧桃即唐人所谓绯桃也
作者：沈曾植
朝代：清
体裁：七言律诗

看朱成碧名谁始，类隔音和古有之。童籥当筵参豆皂，禽言随地变佳其。花婵娟好春宜昼，钟大小鸣声入诗。惆怅韶光一百六，纶巾送客过溪知。
渔家傲
作者：沈曾植
朝代：清
体裁：词

塞上秋来风景异。平沙白草天无际。契箭传呼菩萨至。高牙启。六州都督偕胡跪。旱海沙陀游猎地。射生不射黄羊地。盘马弯弓开远势。腾猿戏。彀中别有由基意。
渡江云·赠文道希
作者：沈曾植
朝代：清
体裁：词

十分春已去，孤花隐叶，怊怅倚阑心。客游今倦矣，珍重韶光，还共醉花阴。长亭短堠，向从来、雨黯烟沈。人何处，匣中宝剑，挂壁作龙吟。登临。秦时明月，汉国山河，尽云寒雁噤。行不得、鹧鸪啼晚，苦竹穿林。寻常总道归帆好，者归帆、愁与潮深。苍然暮，高山流水鸣琴。
渡江云·赠文道希
作者：沈曾植
朝代：清

十分春已去，孤花隐叶，怊怅倚阑心。客游今倦矣，珍重韶光，还共醉花阴。长亭短堠，向从来雨黯烟沈。人何处，匣中宝剑，挂壁作龙吟。登临。秦时明月，汉国山河，尽云寒雁噤。行不得鹧鸪啼晚，苦竹穿林。寻常总道归帆好，者归帆愁与潮深。苍然暮，高山流水鸣琴。
温毅夫给事奉贡归赋赠
作者：沈曾植
朝代：清
体裁：古风

渡江王谢多佳士，太真最胜奇男子。纷纭挥霍披浮云，直叩天关觐天咫。十年不踏龙尾道，依旧砥平直如矢。玉音问答邦衡契，天象宣光拾遗旨。归将德义谕西州，不负伏波洛阳使。长安城中黄雾起，宫扇开元潸出涕。温侯胸篆中兴字，八角芒寒睨多泚。我病沧江秋佁儗，排闼公来疟为止。昭回云汉在归舟，南海神迎旗尾尾。
游仙词用前韵和公度·其一
作者：沈曾植
朝代：清
体裁：七言律诗

夕望高城鸟倦飞，手寒袖短漫相知。何人燕市悲歌泣，有客齐闾对语踦。荡荡天门开霁景，愔愔手板萃公仪。山家信有藏风诀，不见于喁万窍吹。
游仙词用前韵和公度·其二
作者：沈曾植
朝代：清
体裁：七言律诗

啄鼎鸡株白日飞，淹留桂树邈难知。长舒云锦衣无缝，妙转风轮毂已踦。药灶有时还葛令，神丹何处逐常仪。泰山治鬼原无俚，且放瑶笙鹤背吹。
游韬光
作者：沈曾植
朝代：清
体裁：五言律诗

已过灵隐寺，才转普南房。翠竹凌霄静，青泉引籁长。山深多月窟，寺古入云乡。池上金莲发，韬光自有光。
湖楼公宴奉呈湘绮
作者：沈曾植
朝代：清
体裁：七言律诗

詄荡湖山偶主宾，危楼百尺谢风尘。江流不隔中原望，塔影难回万劫春。阅世衣冠都似梦，会心鱼鸟故亲人。南来兰浪诚何事，且伴先生一垫巾。
湘春夜月·和圣秋
作者：沈曾植
朝代：清

夜何其。秋星暗水平池。怊怅子夜清歌，筝柱定场危。误了汉皋佩解，料蚁珠九曲，不度愁丝。倚画阑惜梦，回灯照影，新月如眉。弹棋巾角，飞笺墨晕，去日来时。步步花生，珍重是香阶苔滑，雨暗云迷。传言玉女，早西头风叶频吹。几怅望，是看花易老，问花无语，漏尽人归。
湘春夜月·和圣秋
作者：沈曾植
朝代：清
体裁：词

夜何其，秋星暗水平池。怊怅子夜清歌，筝柱定场危。误了汉皋佩解，料蚁珠九曲，不度愁丝。倚画阑惜梦，回灯照影，新月如眉。弹棋巾角，飞笺墨晕，去日来时。步步花生，珍重是、香阶苔滑，雨暗云迷。传言玉女，早西头、风叶频吹。几怅望，是看花易老，问花无语，漏尽人归。
满江红
作者：沈曾植
朝代：清

岸帻风前，又过了、一年春色。垂杨外、鹊儿喜报，莺儿歌剧。梁燕语闻长叹久，林鹃泪为思归滴。又红肥、绿瘦几多般，催朝夕。霜鬓老，金杯窄。花易尽，愁何益。怕东君误了，九秋荆棘。鹰到春来能变化，蛇怜风去无踪迹。作大家、儿笑复如何，茵凭侧。
满江红
作者：沈曾植
朝代：清
体裁：词

岸帻风前，又过了、一年春色。垂杨外，鹊儿喜报，莺儿歌剧。梁燕语闻长叹久，林鹃泪为思归滴。又红肥绿瘦几多般，催朝夕。霜鬓老，金杯窄。花易尽，愁何益。怕东君误了，九秋荆棘。鹰到春来能变化，蛇怜风去无踪迹。作大家儿笑复如何，茵凭侧。
满江红·天桥晚望
作者：沈曾植
朝代：清

江上青山，冷眼看、先生玉貌。风尘里、几回拄笏，几时落帽。下客囊争先脱颖，中流壶复谁同调。只飞飞、野鸭蔽空来，争粱稻。天欲补，共工笑。堤待障，冯夷掉。已太阿拱手，镡颠锷倒。蕉下竞迷藏覆鹿，林閒自怪徘徊鸟。对长江、直下意何如，千帆渺。
满江红·天桥晚望
作者：沈曾植
朝代：清
体裁：词

江上青山，冷眼看、先生玉貌。风尘里、几回拄笏，几时落帽。下客囊争先脱颖，中流壶复谁同调。只飞飞、野鸭蔽空来，争粱稻。天欲补，共工笑。堤待障，冯夷掉。已太阿拱手，镡颠锷倒。蕉下竞迷藏覆鹿，林间自怪徘徊鸟。对长江、直下意何如，千帆渺。
漫书
作者：沈曾植
朝代：清
体裁：五言律诗

世岂忧能救，天今醉不胜。积哀成我相，历劫问胡僧。春动无边色，阳坚不冶冰。有皇加被愿，未敢薄薪蒸。
漱唐旧岁以卷属题曾赋四绝未写寄也稿俄失之句亦不能全忆重赋五言四章·其一
作者：沈曾植
朝代：清
体裁：五言律诗

诗句若啽呓，苦吟行即忘。画图重展对，坏劫喟何长。漫作怀山赋，愁无禁刃方。挂帆明日去，天海两茫茫。
漱唐旧岁以卷属题曾赋四绝未写寄也稿俄失之句亦不能全忆重赋五言四章·其三
作者：沈曾植
朝代：清
体裁：五言律诗

先拨忍重说，残棋耿未休。债馀尊帅节，博竟换凉州。纪论凄干宝，人情抉鲁褒。伤怀齐巨擘，槁死海山头。
漱唐旧岁以卷属题曾赋四绝未写寄也稿俄失之句亦不能全忆重赋五言四章·其二
作者：沈曾植
朝代：清
体裁：五言律诗

江赵周官俊，陈梁旧德尊。国华昭谏苑，裘带望都人。天壤存遗直，条徐是古民。将行过即墨，直与访田春。
漱唐旧岁以卷属题曾赋四绝未写寄也稿俄失之句亦不能全忆重赋五言四章·其四
作者：沈曾植
朝代：清
体裁：五言律诗

昔我抽簪日，传君去国诗。感深行遁志，心折小歌词。桑海成相见，山河咽古悲。海隅端午日，角黍祀湘累。
潘若海水部挽诗·其一
作者：沈曾植
朝代：清
体裁：七言律诗

百身谁赎痛歼良，溟海沉沉霣夜光。化去定知雷拔木，病来浑个羯排墙。新春愤与诗篇积，出户人随履迹亡。别太匆匆筹未尽，知君留恨閟黄肠。
潘若海水部挽诗·其二
作者：沈曾植
朝代：清
体裁：七言律诗

非相兰陵定不疑，深丛兀傲想孤罴。宁知食肉侯封望，歘听招魂帝告辞。死睫尚栖棼冒泪，灵戈终返鲁阳曦。平生扪虱雄谈地，日薄西山黯独悲。
澄江阁
作者：沈曾植
朝代：清
体裁：五言律诗

远势平舒眼，稠林晚作寒。鸦归巢臲杌，渔散水清安。万象趋爻变，千生破见难。早知随代谢，复此寄盘桓。
燕亭宴坐
作者：沈曾植
朝代：清
体裁：七言律诗

检点琴书坐悄然，箪纹如水乍凉天。偶成平子归田计，已愧王家誓墓年。江上断云含雨去，沙头征雁警秋先。浮屠三宿能无意，莫作西河泪眼传。
独立
作者：沈曾植
朝代：清
体裁：五言律诗

独立青山外，忧端澒洞齐。众生先愿尽，大浸与天稽。野色苍凉去，川花窈窕迷。短筇凭着意，扶我过桥西。
玄夜
作者：沈曾植
朝代：清
体裁：古风

玄夜万缘寂，真符豁开呈。一花一世界，一尘一香城。蚁垤不为眇，须弥故无赢。摩尼遍沙界，一一学圆成。摄以大日心，宗动天时行。天外两足尊，天中八部情。庄严故常住，雨过知天晴。起奉七种花，花花光燄生。今物匪昔物，情穷理斯诚。磊落参旗星，悠悠指西程。
玉胎羹以晚香玉花瀹竹孙汤清隽有味散原命此名
作者：沈曾植
朝代：清
体裁：古风

闻有餐玉人，青山白云际。善行无辙迹，善逝无疑悔。行将挟日月，神可息疵疠。何必老而迁，如闻气可制。流传玉水方，思之当食喟。竹孙竹之馀，顾与笢笨异。或云刳心得，竺白竺黄比。或曰茵芝蒸，若桑耳槐耳。厥味特清腴，可以濯膏腻。晚玉北地香，踰淮已迁地。依然抱芳洁，亦不杂兰芷。胡以鼻观参，遽将牙慧试。六根讵同用，二美乃相济。起我食时观，泠然甘露智。鲰生藜苋腹，对案怯兼味。欣此孙竹称，章之晚香志。嚃羹礼无越，嚼蕊神先醉。山家办清供，隽永能无记。诗老锡嘉名，高辞谅难继。国闻吐必徵，芝图吉门思。正尔格物通，策书乃无事。
王师直遗照壬子在天津病院寄余者逾月而讣音至
作者：沈曾植
朝代：清
体裁：五言排律

兰摧玉折世，川沸山崩时。弱植随尘草，长愁剉檗丝。病坊留影在，短纸告终疑。涕泪酬诸父，悲凉念阿㜷。仲宣逢丧乱，洗马故清羸。一往回眸视，长怀丱角姿。凤毛成落寞，麟角不权奇。风雨淩乔木，句朻失小枝。斜街游似昨，种发晚相随。哭少今何世，久生情若为。报书心画涩，复魄夜台知。幽国音同烬，繁霜草易萎。一哀成惝恍，万象日嵚㟢。解脱宁非道，彭殇各有之。
王店谒墓归途口占·其一
作者：沈曾植
朝代：清
体裁：七言绝句

数点蔷薇坏壁红，悄然春事故园空。扁舟却过胭脂汇，惊起驾鹅隔岸风。
王店谒墓归途口占·其三
作者：沈曾植
朝代：清
体裁：七言绝句

吴语燕歌总怆神，乾坤无地息闲身。去捐章甫随干越，木客山都是可人。
王店谒墓归途口占·其二
作者：沈曾植
朝代：清
体裁：七言绝句

报忠埭转向斜桥，谁信今年复放桡。江国不须伤谪宦，故山猿鹤总相招。
王店谒墓归途口占·其四
作者：沈曾植
朝代：清
体裁：七言绝句

今年才识野蔷薇，白白花垂袅袅枝。见入药笼皆俊物，巧当蚕节是知时。
琐窗寒·追悼半塘，用玉田悼王中仙韵
作者：沈曾植
朝代：清

尘梦烟消，虫天漏尽，招魂江外。沈吟玉笥，难挽此才尘里。怆冥冥，骖鸾去时，苍梧谒帝蛮云碎。把牢愁万古，劫波三世，怨申知致。绝代。诗骚意。尽卧病漳滨，行吟湘水。姬姜憔悴，肠断礼魂山鬼。问何年，辽海鹤归，铜仙蚀尽清铅泪。便他方，弹指相逢，滞愿船一苇。
琐窗寒·追悼半塘，用玉田悼王中仙韵
作者：沈曾植
朝代：清
体裁：词

鹿梦烟消，虫天漏尽，招魂江外。沈吟玉笥，难挽此才尘里。怆冥冥、骖鸾去时，苍梧谒帝蛮云碎。把牢愁万古，劫波三世，怨申知致。绝代。诗骚意。尽卧病漳滨，行吟湘水。姬姜憔悴，肠断礼魂山鬼。问何年、辽海鹤归，铜仙蚀尽清铅泪。便他方、弹指相逢，滞愿船一苇。
瑞安先生六旬寿诗·其一
作者：沈曾植
朝代：清
体裁：七言律诗

先生未是悬车日，海道东归计早成。汲黯汉廷咸见惮，鲁公天下不称名。一辞退为儒臣重，独立心同皎日明。此夕豪丝与激管，不烦慷慨使君筝。
瑞安先生六旬寿诗·其二
作者：沈曾植
朝代：清
体裁：七言律诗

华发萧萧郁寸丹，天留养疴重长安。饮冰受命恩犹热，乐圣衔杯岁已寒。晓梦倘犹惊漏直，酒悲终不忘台端。远游别有长生说，为发徽公楚赋看。
瓶中蜡梅
作者：沈曾植
朝代：清
体裁：七言律诗

嚼蜡心情重玩花，折来蓓蕾更杈桠。缃裘自称先生座，黄面归来佛者家。三四九过消腊茗，日时分里课年华。春工自惯三微积，得信幽香磐口遮。
甘翰臣非园自寿卷子
作者：沈曾植
朝代：清
体裁：古风

非园故在市声中，入门习习生清风。春花秋花能白红，或来天南或天东。芬陀利洁曼殊浓，仙人掌拓兰夫容，是翁观花花观翁。翁能自叙以自寿，日饮无何朋耐久。金石图书陈左右，不脱不黏心语口，观我生焉差不负。兜率天人止足友，或是宿修得今受。园非园耶主谁某，翁心得是童心否。
甡公过谈次日往杭州
作者：沈曾植
朝代：清
体裁：七言律诗

秋思幽幽锁病坊，借君岩电发灯光。吟兼海雨潮风入，气与钧天广乐张。老去身如枯木倚，定中佛与众生亡。向来济胜原无具，会是神游别有方。
用敏斋韵寿病山六十·其一
作者：沈曾植
朝代：清
体裁：七言律诗

江潮八月水舒舒，共为加年祝永誉。一代谏林遗直纪，十年市隐送穷馀。青蒲梦冷言犹在，白发心孤岁不居。中夜江山看北斗，王良挟策遁南车。
用敏斋韵寿病山六十·其三
作者：沈曾植
朝代：清
体裁：七言律诗

长年情寄定何如，合与涪翁酱叟俱。有相不须辞寿者，复丁重与揽生初。海尘新侣麻姑爪，道院成编昭德书。祇在此间还不见，漫从松下叩精庐。
用敏斋韵寿病山六十·其二
作者：沈曾植
朝代：清
体裁：七言律诗

五城山上起玄云，仙草纷披散鹿群。梦路可寻三世相，定香不假七枝焚。仙人历劫生奇骨，故国禳灾检秘文。曾向参同紬易旨，寻常未许蜀才闻。
用蒿老花近楼韵补作送归白田诗
作者：沈曾植
朝代：清
体裁：古风

山泽招已勤，鸥鹭盟不寒。我庐双榹桃，想见含英丹。寒食亦已过，鸠唤桑叶乾。拿舟曷不归，负此黄绵蛮。流宕逾七载，春盘慨阑干。今年蔬不熟，曷济藜肠孱。海市亦何有，荻芽佐鲑肝。荠枯嚼无滓，菘虚形不完。菜味知奈何，菜色忧无端。阿香车脱辐，屏翳驾姗姗。曰归泉苦涸，焉得田园欢。蒿老徵诗债，客腊粗平安。相与祝次山，窊樽醉猗玕。今兹岁占异，有粟吾得餐。且用饷芮芮，且用馈盘盘。怪哉秦虫言，谁为椎连环。金翅迦楼罗，裨瀛竭何难。劫火遍虚空，孰持九仙坛。硩蔟矢奚救，乌刍威亦殚。诗吻苦侯喜，物情雕义山。政尔吴生画，鬼眼笔能剜。翻疑变怪得，或为风人讪。且复局韵步，匹如庐竹攒。幽怀故蹇产，钝口非顽悭。昔读白田书，勃窣理窟攀。诸刘袭经苑，世学博士冠。乔柘峻高节，朱甓昭德闲。音徽接俯仰，炳炳章龙鸾。君归今焉向，云龙谁孟韩。谁共校图籍，猎要捃丛残。老我复何之，莲邦非渺漫。翘勤瞻落日，炜炜天金槃。
甲寅三月榨篰村祭扫作·其一
作者：沈曾植
朝代：清
体裁：七言律诗

寒食王周三月春，还家上冢越流人。仙归鹤表宁无语，运去龙经不救贫。誓墓昔盟狷独性，逃虚今是孑遗身。楹书棬泽沧桑泪，并与松涛撼帝宸。
甲寅三月榨篰村祭扫作·其二
作者：沈曾植
朝代：清
体裁：七言律诗

石楠花下憺淹留，斜日催回舴艋舟。身隐傥应安母志，经忘何计翼孙谋。双衔家国终天恨，不转山河坏劫愁。出户忾如闻太息，燮祈婼祝愿须酬。
甲寅元日试笔
作者：沈曾植
朝代：清
体裁：七言律诗

最高楼上迓春来，暾出东方喜目开。水溢金源通馣馤，天垂宝字象昭回。岁从更始青阳纪，龙集焉逢赤伏推。白发孤臣沧海泪，春秋三策在浯台。
画沅叔扇
作者：沈曾植
朝代：清
体裁：七言律诗

黄山坚觳不受画，莲花直厉长虞妍。九叠瀑今为创见，三天子者谁疑年。僧厨虎善拾残粒，山神蛇化踞高巅。海日楼中说山久，我亦毫端纳大千。
疏影·汤愚峰画菊，仁庵弟属题
作者：沈曾植
朝代：清

东篱采罢。是南山一抹，晴翠遥冶。省识秋容，花亦无多，月地灯窗从写。霜前已识西风惯，问霜后峭寒谁怕。向酒边一笑先相看，莲社逃禅归也。准拟年时重九，龙山旧会处，满插盈把。薏苦苗甘，梦短心长，的的日精不化。秋花不比春花落，早霓额通明帘下。算晚香未要矜持，待返中黄仙驾。
疏影·汤愚峰画菊，仁庵弟属题
作者：沈曾植
朝代：清
体裁：词

东篱采罢，是南山一抹，晴翠遥冶。省识秋容，花亦无多，月地灯窗从写。霜前已识西风惯，问霜后、峭寒谁怕。向酒边、一笑相看，莲社逃禅归也。准拟年时重九，龙山旧会处，满插盈把。薏苦苗甘，梦短心长，的的日精不化。秋花不比春花落，早霓额、通明帘下。算晚香、未要矜持，待返中黄仙驾。
疏影·苇湾观荷，半塘同作
作者：沈曾植
朝代：清

艳霞停镜，遗碧筒传酿，莲台翻令。风约生衣，香涴轻纱，依旧涉江风景。鬓丝已逐哀蝉化，梦不到鹭凉鸥静。任无边水佩风裳，倦眼迷离愁省。艇子踏波去好，昔游似梦里，山河心影。薏苦难甘，丝拗还连，不转妙香根性。西来秋色看如此，料前度雨声催听。付沙禽漫画纷纷，又近夕阳烟暝。
疏影·苇湾观荷，半塘同作
作者：沈曾植
朝代：清
体裁：词

艳霞停镜，遣碧筒传酿，莲台翻令。风约生衣，香涴轻纱，依旧涉江风景。鬓丝已逐哀蝉化，梦不到、鹭凉鸥静。任无边、水佩风裳，倦眼迷离愁省。艇子踏波去好，昔游似梦里，山河心影。薏苦难甘，丝拗还连，不转妙香根性。西来秋色看如此，料前度、雨声催听。付沙禽、漫画纷纷，又近夕阳烟暝。
疏香阁主像卷
作者：沈曾植
朝代：清
体裁：古风

来为辨才天，去入金刚香。飞鸟影不动，云水无量光。
病中柬张季直
作者：沈曾植
朝代：清
体裁：五言律诗

荒塍重为别，意气不能骄。病假衰颜示，情缘减劫饶。定心知憺憺，削牍想迢迢。有约张元伯，无令岁过交。
病中闻贞孝先生讣悲怆沈郁顿不可为怀嗟乎若士望古遥集恨无彩笔以诔陶德既远道不获视含敛于礼堂又寒疾不克趋执绋于墓次卌载交期人天永隔悲凉万绪成此挽章言不尽情质之神鉴·其一
作者：沈曾植
朝代：清
体裁：七言律诗

谭家祠里卧谈时，握手还言继见期。一恸寝门无剩泪，七哀世界又新悲。沈沈病榻终何语，郁郁刚肠老不移。从此报忠祠外路，茫茫白骨望何之。
病中闻贞孝先生讣悲怆沈郁顿不可为怀嗟乎若士望古遥集恨无彩笔以诔陶德既远道不获视含敛于礼堂又寒疾不克趋执绋于墓次卌载交期人天永隔悲凉万绪成此挽章言不尽情质之神鉴·其三
作者：沈曾植
朝代：清
体裁：七言律诗

翻思此别日无多，我亦西山日影矬。湖上祠仍联末坐，山中人与作南歌。足音彷佛听犹在，絮酒迟来病奈何。留得去年廊下影，先贤图像不消磨。